description: In protte omtinken en noch folle mear emoasje. Dat in histoaryske figuer, dy't oant in pear jier lyn oars neat as in namme wie soks oproppe kin, is winst.

title: Kollum: "Koning van de Friezen"

maintext:
Net ús hjoeddeistige Frysk, mar in wittenskiplik nei te folgjen taal dy't nei alle gedachten oan it Aldfrysk foarôf gie. Dêr hoecht men gjin fjirtjin jier research foar te dwaan, dat kin yn fjirtjin minuten beslikke wêze.
De winst fan it omtinken foar Rêdbâd is dat minsken harren bewust wurde dat der foar de Unie van Utrecht ek in machtich ynteressante perioade sit. Wat dat oangiet hat it sa'n bytsje itselde effekt as nei de publikaasje fan 'Aan de rand van de wereld' fan Michael Pye. Yn dat boek lit histoarikus en sjoernalist Pye sjen dat de midsiuwen gjin tsjustere leechte tusken it Romeinske Ryk en de renêssânse wiene. Hy beskriuwt hoe't de folken om de Noardsee hinne de earste grutte stappen setten nei ús hjoeddeiske monetêre systeem, in rjochtfeardige justysje en de moderne wittenskip.
It aardige is dat Pye it ûntstean fan dat moderne Europa mei de Friezen begjinne lit. Hy ferhellet hoe't dy de ferbiningen oer de Noardsee opnij útfûnen, nije stêden lâns de kust stiften, in kaptaal garren op de westlike kant fan de Ryn yn Doarestêd. It wichtichst wie lykwols it opnij útfinen fan it jild. Munten om te keapjen en te ferkeapjen en saken te dwaan. Mei dat jild kaam it idee dat dingen wearde hiene en dat dy abstrakte wearden berekkene wurde koene op in stik papier. En ferlike. In pôt mei in fisk of in planke, in koer fol aaien mei in stik ark bygelyks. Hannelje betsjutte dat minsken dy wearde oppakten, dêrmei oan de slach giene en eksperimintearren: se begûnen de wrâld yn wiskundige termen te besjen. Jild soe it tinken fan de minsken feroarje. As wy dêr no bliid mei wêze moatte of net.
Dochs is dat skiednis: sjen litte hoe't it west hat. De minne en de goede dieden. It giet net om in sykjen nei idealen út in fier ferline, om tsjinstellingen te rjochtfeardigjen of om it ferhearlikjen fan spesifike perioaden. Dêr't it úteinlik om giet is kennis. Witte wêr't jo weikomme as minske, as folk en as naasje. Witte hoe't it sit mei ferbannen en útwikseling. Dat dêr grut ferlet fan is hat de lêzing dy't Michael Pye yn Ljouwert yn 2015 joech sjen litten: it atrium fan it LC-gebou siet grôtfol. It oanpart fan de Fryske skiednis yn de widze fan de beskaving wie in eyeopener foar de besikers. De bydrage dy't it Noarden levere hat oan de kultuer fan Europa is bysûnder. Dat hat neat mei superioriteit te krijen, likemin as mei it weromhelje wollen fan âlde tiden (krekt as soe dat ek mar kinne).
Om soks foar te kommen moatte de ferhalen dúdlik ferteld wurde. Dat wy ús besinne kin op wa't wy werklik binne."


description: Der is op it stuit in grutte brân yn it eardere kantoarpân fan de Belestingtsjinst yn Ljouwert. Fjouwer antykreakbewenners binne feilich út it gebou helle.

title: Grutte brân yn eardere kantoarpân Belestingtsjinst yn Ljouwert

maintext:
Der is op it stuit in grutte brân yn in kantoarpân fan de Belestingtsjinst yn Ljouwert. By de brân komt in soad reek frij en stekke de flammen út it gebou.
Yn it gebou wennen fjouwer antykreakbewenners. Sy binne allegear feilich út it gebou helle. Sy binne opfongen yn it ING-gebou, oan de oare kant fan de strjitte. Bewenners fan fiif wenningen oan de Elizabethstrjitte moatte fan de plysje harren hûs út en wurde ek opfongen.

fasttext_language: fy


description: Renkema folget Rik Grashoff op, dy't opstapte doe't útkaam dat er net earlik wie oer syn relaasje mei partijfoarsitter Marjolein Meijer.

title: Wim-Jan Renkema offisjeel ynstallearre as Twadde Keamerlid

maintext:
Se neame Renkema de leukste Drint fan it parlemint, mar hy komt út Drachten. Hy wennet yn Meppel. Renkema is bestoersfoarsitter fan ûnderwiiskoepel Ambion op It Hearrenfean.
GrienLinks
Hy is sûnt 1990 aktyf yn GrienLinks en kaam by de ôfrûne keamerferkiezings krekt net yn de Twadde Keamer. Wim-Jan Renkema komt foar GrienLinks yn de Twadde Keamer op it plak fan it opstapte keamerlid Rik Grashoff. Dy moast de keamer ferlitte, om't er net earlik wie oer syn relaasje mei partijfoarsitter Marjolein Meijer.


description: De aktiviteiten fan Mei Elkoar Ien yn Feanwâlden binne earder dit jier ôfsein nei't it hjoeddeistige bestjoer bedrige waard.

title: Ald-bestjoer fan Mei Elkoar Ien wol aktiviteiten wer oppakke

maintext: De âld-bestjoerders fan de aktiviteitekommisje Mei Elkoar Ien yn Feanwâlden wolle it leafst hjoed noch it stokje oernimme fan it sittende bestjoer. Dat skriuwe se yn in brief dy't hûs-oan-hûs besoarge is yn it doarp. Mei Elkoar Ien hat earder alle aktiviteiten foar dit jier skrast fanwege bedrigingen.


description: Kollumnisten hearre eins net op elkoar te reagearjen, dus doch ik dat wol in kear. It giet om myn o sa leave jongere kollega Ferdinand de Jong.

title: Kollum: "Mienskip op de dyk"

maintext:
Fryslân hat alve stêden en 422 doarpen. It iepenbier ferfier kin dat lang net benei komme. Dat is net oars. De mienskip tinkt op 't heden ek oars oer it libben. Sels de lange rigels fytsende skoalbern binne beheinder wurden. Heiten mei fytsen efter op de auto ride de bern nei skoalle. Beppe wurdt nei it sikenhûs brocht foar de kontrôle. It ûnôfhinklike Fryslân is folslein ôfhinklik fan de auto wurden.
Tusken dy 422 doarpen rinne soms lytse dykjes. En de boeren, molke-ophellers, frachtriders en buskes mei ynternetpakjes krije hieltyd grutter ark. Dat soarget der foar dat de tsjinkommende auto hieltyd mear oan de kant skood wurdt. Dat soarget ek dat je net maklik mear immen ynhelje kinne.
Der binne autobestjoerders, lykas ikke, dy't deabenaud wurde as der wer sa'n hastige triuwer efter har sit. Sa'n klever, dy't dúdlik makket dat je wat hurder ride moatte want hy of sy kin jo net foarby. Mar ik soe se dringend freegje wolle op wat begryp foar âlde of oare riders. Lokkich wie fan 'e wike de feiligste sjauffeur fan Nederlân in Fries, al kaam hy net út Boarnburgum.
En yndied Ferdinand, as it kin gean ik sa no en dan oan de kant, om sa'n triuwer foarby gean te litten. Mar ik ha de fûst en de finger omheech, sa lulk bin ik fan de lju dy't sa ticht efter je ride dat je noait mear doare te remjen, want dan sit hy boppe op je. Je doare net iens te remjen om se der lâns te litten. En fansels, sa no en dan ryd ik ek efter guon dy't sykje, of net sa hurd doare te riden. Mar, harkje goed allegear, der bestiet gjin minimumsnelheid. Oars soene dy trekkers der ek net komme meie.
It moaiste foarbyld tsjintwurdich is De Himdyk tusken Blauhús en Tsjerkwert. Dy dyk krige in pear jier lyn it predikaat minste dyk fan Fryslân. Dy ha se opknapt. Moai. Mar twa auto's kin elkoar net tsjinkomme, dan bin se de spegel kwyt. Lit stean passeare. Dus binne der hjir en dêr úthamkes makke en dan kin de ien efkes stilstean en de oar der lâns litte. It moaie dêrfan dat yn dy auto's lju de hân efkes freonlik opstekke, betanke foar it ynhâlden. Ja der ride sa no en dan ek hufters de stikken fan de beammen, mar oer it generaal is it krekt no, yn 2018, de earste dyk dêr't in mienskip oan it ûntstean is. Je moat rekken mei elkoar hâlde. It hân opstekken, noch gebrûklik op it wetter, docht hiel Frysk oan. Fytsers en kuierders fiele har dêr feiliger as op oare plakken.
Mar Ferdinand hat gelyk, der is ek in kategory riders dy't fynt dat it ferkear in wedstriid is. Dat je fjochtsje moatte om elke meter, om mar trije sekonden earder thús te wêzen as in oar. Dy't dy dyk net mienskiplik brûke wolle, inkeld foar harsels. Dy wolle ek net in meter rinne, wolle altyd oeral foaroan stean, altyd earste wêze.
Dêrom wol ik no, yn 2018, al dy minsken yn reade, oranje of giele hesjes eare. De hûnderten frijwilligers dy't by dy ûntelbere eveneminten yn Fryslân allegear op dy parkearplakken steane. Jo wize wêr't je stean moatte. "Jo kin noch in sintimeterke foarút, dan kin der noch ien stean." En dy't al dy bombaarje fan foardringers rêstich oer har hinne gean litte en wize op it wurd mienskip. Ik freegje in grut applaus foar dizze lju.
Miskien klapt Ferdinand, dy't it stikje allinne mar skreau om heare te litten dat hy in nij buske mei logo hie, wol efkes mei foar dy oars noait eare frijwilligers."


description: Der binne noch sa'n 200 muzikanten nedich. Dy kinne troch mei te dwaan ek jild fertsjinje foar har orkest.

title: Conference of the Birds siket noch muzikanten

maintext: It muzykspektakel Conference of the Birds siket noch sa'n 200 muzikanten. It ûnderdiel fan Kulturele Haadstêd giet op 7 july yn premjêre yn it Ljouwerter Griene Stjer-gebiet, dêrnei binne der noch fiif útfieringen. Inisjatyfnimmer is Sytze Pruiksma. Neffens him binne der al flink wat oanmeldings fan muzikanten, mar binne der noch mear nedich.


description: Neffens tsjûgen soe der in hûn omkaam wêze by it ynsidint oan de Willemshaven.

title: Eksploazje en brân op boat yn haven Harns

maintext: Op in boat yn de haven fan Harns hat sneontejûn in eksploazje west. Troch de eksploazje ûntstie der in brân yn de stjoerhut fan de boat. De brânwacht ried mei meardere weinen út foar it ynsidint, mar al gau die bliken dat it mei de brân wol tafoel en dat der gjin persoanen mear oan board wiene fan de sylboat. De oarsaak fan de eksploazje en fan de brân is noch net bekend, dêr wurdt ûndersyk nei dien.


description: De rjochtbank hâldt freedtejûn in rekonstruksje yn De Westereen op it plak dêr't ferline jier it lichem fan Tjeerd van Seggeren fûn waard.

title: Rekonstruksje fan de dea fan Van Seggeren wurdt freed útfierd

maintext: Tjeerd van Seggeren (37) kaam yn de nacht fan 8 op 9 july 2017 troch geweld om it libben. Hy hie dy jûn in besite brocht oan in festival op De Westereen. Syn lichem waard letter oan de Fûgelsang fûn. Op basis fan syn ferwûningen waard yn earste ynstânsje tocht oan in oanriding. Dat senario hat it Iepenbier Ministearje farre litten, omdat der yn de omjouwing nea spoaren fûn binne dy't dêrop wize. Om't Van Seggeren swiere ferwûningen hie op syn lichem en oan syn holle, tinkt it Iepenbier Ministearje dat er troch geweld om it libben brocht is. Dat soe troch ien of meardere persoanen dien wêze.


title: Friezen oppakt yn grut drugsûndersyk

maintext: De plysje hat dizze wike trije Friezen oanholden yn in grut drugsûndersyk. Se wurde derfan fertocht dat se grutte partijen himp nei it bûtenlân útfierden. It giet om ynwenners fan Ljouwert, Snits en de Hommerts. Neist dizze mannen is der ek in ynwenner fan Hoofddorp oppakt.


description: Slaad, paprika, tomaten... Alles kin yn dizze kast groeie, mar dan fertikaal.

title: Griente en fruit groeit de hichte yn: fertikaal buorkje

maintext: In ferfanging foar de besteande lânbou is it no noch net, want it is kostber. It projekt hat sa'n 20.000 euro koste. It is in produkt fan it Europeeske Erasmus-projekt Healthy Body, Sustainable World en is stipe mei subsydzje fan de provinsje Fryslân.


description: It asbest yn it gebou dat freed folslein ôfbrânde, is net bûten it terrein telâne kaam. Dat blykt út ûndersyk fan in spesjalisearre bedriuw.

title: Gemeente: "Soargen oer asbest binne net nedich"

maintext:
It giet om saneamd 'gebonden' asbest. Dat wol sizze dat it net ferfleant, dat it net yn stikjes brekt, en dat it ek net yn it bluswetter telâne kaam is. It asbest siet yn de finsterbanken fan it âlde belestingkantoor.
Omwenners meitsje har soargen oer de asbest. Ien fan dy minsken is Irma Galema. Sy wennet op noch gjin tsien meter fan it plak fan it ynsidint en moast freed har wenning út fanwegen de fûle brân. Se is bot skrokken. "Ik bin echt bang west. Ik wol graach in petear hawwe mei boargemaster Crone oer de brân. Want der kin in soad better"


description: "In psychiater foar bern dy't betrape is doe't er yn Nepal seks hie mei in jonge fan 15 jier. De broek sakket my ek ôf as ik soks hear want it is dochs wer

title: Kollum: "Sekstoerist"

maintext:
De grize giet my oer de grouwe as ik soks lês. As der immen oan myn bern komme soe, dan bin ik yn steat om dy persoan eigenhannich wat oan te dwaan. Mar op in soad bern wurdt net goed past. Dy wurde mishannele en misbrûkt troch de âlden wylst de bylden dêrfan faak ek noch op it ynternet ferskine. Der is dus in merk foar en dêr kin ik mei myn folle ferstân net by. Dochs tink ik ek nei oer de oare kant fan it ferhaal want immen dy't bern misbrûkt hat sels ek in bern west.
Hoe is dy jeugd ferrûn en hokker freeslike dingen hawwe se sels meimakke? En as dat fierder wol normaal west hat, dan komt der dochs in momint yn it libben dat se yn 'e gaten krije dat se op bern falle. De measten fan ús hawwe it gelok dat it kwartsje fan de hormoanen de goede kant út rûgelet. Wurdst in puber, rekkest fereale, krijst nocht oan seks mar wol mei immen dy't sa'n bytsje like âld is as dy.
Stel datst in jonge fan in jier of 14 bist en krijst net flinters yn 'e búk fan dyn buorfamke fan 15, mar fan har suske wylst sy is noch mar 6 jier is. Hjoeddeis wurdt it akseptearre as bern it gefoel hawwe dat se yn in ferkeard liif sitte. Sadwaande kinne jonges no famkes wurde en oarsom. It is hjir no ek sa goed as akseptearre datst fereale reitsje kinst op immen fan it eigen geslacht dus dat nijs slacht ek net mear yn as in bom. Mar tsjin wa silst sizze datst op lytse bern falst? Net tsjin dyn freonen, liket my sa ta en al hielendal net tsjin dyn âlden.
Ik wit net presys hoe't sa'n proses ferrint mar guon lju krije no ien kear gefoelens en gedachten dy't we yn in maatskippij net brûke kinne omdat it in oar stikken makket. Bern yn 'e puberteit hearre seks te hawwen as se der oan ta binne. As de hormoanen wekker wurde en se sels de kar meitsje kinne mei wa. Der binne fansels wol mear dy't der nuvere ideeën op neihâlde, mar as se it mei minsken dogge dy't âld genôch binne en der krekt sa oer tinke, dan geane se har gong mar.
Op it gebiet fan seks kinst it sa gek net betinke of it is al betocht mar bliuwst mei dyn poaten fan bern ôf, ek yn it bûtenlân! Wat my oanbelanget meie se de dieders in moai skoft opslute! Se hawwe genôch ellinde teweibrocht en as it ien kear ferkeard sit tusken de earen en de skonken dan wit ik net oft je derop fertrouwe kinne dat it ea wer goed komt.
Dochs fyn ik ek dat immen mei in ôfwikende seksuele foarkar syn of har ferhaal kwyt kinne moat foardat troch ferskate frustraasjes de bom barst. Yn dat stadium moatst immen eins net feroardiele, al hoe dreech it miskien ek is. Kinst better help jaan of sykje foardat it eskalearret. Mar wêr of by wa moatst dan wêze?"


description: De Kollumer fan NWVG-FILA-Cyclingteam leit it yn de slotfaze ôf tsjin Jeff Vermeulen en Jesper Rasch.

title: Hartthijs de Vries tredde yn Omloop fan de Kerspelen

maintext: Hurdfytser Hartthijs de Vries fan Kollum is snein tredde wurden yn de Omloop fan de Kerspelen op De Harkema. Hy einige achter winner Jeff Vermeulen en nûmer twa Jesper Rasch. Yn de libbene koers toande De Vries him aktyf, mar de wedstriid like út te draaien op in massasprint. Op it lêste stik bruts it peloton, wêrnei't in lyts klupke foar de winst stried. De Vries rêde it dêrby krekt net op tsjin Vermeulen en Rasch.


description: De âld-spiler fan SC Hearrenfean en SC Cambuur wie wer eefkes yn Fryslân, en wy praten mei him.

title: FIDEO: Hoe is it mei fuotballer Lucas Bijker

maintext: It transferfinster is alwer in pear wike iepen, en dus binne in soad spilers op syk nei in oare klup. Sa ek Lucas Bijker. Hy spile it ôfrûne seizoen foar it Spaanske Cadiz, mar komt takom seizoen wer wat tichter by Nederlân. Hy sil it fjild op foar it Belgyske KV Mechelen. Ferslachjouwer Roelof de Vries gie by de famylje Bijker op besite, wylst se op in fakânsjepark yn Reahel binne.


description: De kuorballers fan Mid-Fryslân fan Grou en Reduzum binne sneintemiddei kampioen wurden yn de oergongsklasse.

title: Kuorballers Mid-Fryslân pakke kampioenskip yn oergongsklasse

maintext:
De thúsploech pakte al gau in foarsprong tsjin de kuorballers fan AVO út Assen. By rêst stie Mid-Fryslân al mei 16-9 foar. Ek nei it skoft waard it nivo trochset, wêrtroch't de klup út Grou en Reduzum úteinlik mei romme sifers it kampioenskip binnen helje koe.
Mid-Fryslân pakte earder dit seizoen yn maart ek al it kampioenskip yn de seal.


description: Brân yn it hûs fan de âld-Ljouwerter kabaratier en presintator Jan Jaap van der Wal yn it Noard-Hollânske Katwoude. Der is flinke skea.

title: Brân treft hûs fan âld-Ljouwerter kabaretier Jan Jaap van der Wal

maintext: It hûs fan de âld-Ljouwerter kabaratier en presintator Jan Jaap van der Wal yn it Noard-Hollânske Katwoude is sneintenacht troffen troch in brân. Der kamen grutte flammen út it dak oan de achterkant fan de wenning.


description: It teäterselskip Bonte Hond spilet IK op Oerol, in stik oer it selfie-tiidrek.

title: IK: Oer ik, my en myn ego

maintext: Yn de dunen by camping De Kooi op Skylge spilet teäterselskip Bonte Hond it stik IK. Bestean ik wol at der net ien is dy't my sjocht? At der net ien is dy't myn berjochten op Facebook of Instagram in like jout? In stik oer it tiidrek fan no wêryn't it 'ik' hast it belangrykste is.


description: Fûgelers hawwe in nij rekôr fêstige: yn 24 oeren tiid seagen se yn de gemeente Ljouwert 115 soarten.

title: Rekôrtal fûgelsoarten sjoen yn Ljouwert

maintext: Fûgelers yn Ljouwert hawwe in rekôrtal fûgelsoarten sjoen yn de gemeente. Sy seagen yn 24 oeren tiid 115 ferskate soarten fûgels. Dat wie op in nij evenemint, mei de namme Big Day. Doel is om yn ien dei safolle mooglik fûgels yn in bepaald gebiet te spotten. Twa teams namen it op 26 maaie tsjin elkoar op yn Ljouwert. De winners seagen 115 fûgelsoarten, it oare team 98.


description: Sûnt in jier stiet it Nederlânsk rekôr op namme fan Jaco de Groot. En dat moat oars, fine guon Fryske fierljeppers.

title: Fryske fierljeppers jeie mei atletykcoach op Nederlânsk rekôr

maintext:
Neffens Hugo Veenker is der in soad te winnen op it mêd fan de oanrin en it delsetten fan de pols. "Dy moat fierder stean. As de stok fierder stiet, kinne se fierder yn it sânbêd delkomme en dus fierder ljeppe." Net allinich it fierder pleatsen fan de pols kin better, ek de oanrin. "As se leger ynspringe en hurde oanrinne, helpt dat ek."
It rekôr stiet sûnt ferline jier op namme fan Jaco de Groot. De Woerdenaar ljepte ferline jier op 12 augustus yn Zegveld in ôfstân fan 22,21 meter. Folle fierder as it âlde rekôr fan de yntusken ophâlden Bart Helmholt dat op 21,64 meter stie. Sjoch hjir nei de sprong fan Jaco de Groot.


description: Der is al in ferfanger fûn foar it Fryske topmodel. Se hat it wurk tsien jier lang dien.

title: Doutzen Kroes hâldt op by Dance4life

maintext:
"Nei tsien jier is it hjoed myn lêste dei as ambassadeur foar Dance4Life. Dankewol foar alle oantinkens en dat jimme my de mooglikheid jûn hawwe om it boadskip te fersprieden." Sa skriuwt se yn it Ingelsk op har sosjale media account.
Dance4Life is in organisaasje dy't him ynset foar in wrâld sûnder AIDS. Der wurdt hjirfoar benammen ynset op de sûnens fan jongerein. De organisaasje bestiet yn 20 lannen, en besiket troch middel fan muzyk en dûns seksuele foarljochting by in grut publyk bekend te meitsjen.


description: Neffens de rjochter falt de fertochte neat te ferwiten. Hy hat neffens de rjochter dien wat er koe om út te finen oft alles yn oarder wie.

title: Man út De Blesse frijsprutsen fan heling stellen karavan

maintext:
De rjochter hat in ynwenner (46) fan De Blesse frijsprutsen fan it helen fan in stellen karavan. De man dy't de karavan oan de fertochte ferkocht hie, waard ek frijsprutsen.
De man út De Blesse hie de karavan kocht as tydlik ûnderkommen, wylst er in nij hûs boude. De man hie 'm sûnder kenteken en papieren oanskaft, omdat er der dochs net mei de dyk op gean soe. De man út Vollenhove dy't de karavan yn de ferkeap hie, hie der gjin papieren by, mar hie kontrolearre oft alles dermei yn oarder wie. By de RWD hie er te hearren krigen dat it oanfreegjen fan nije papieren in soad tiid kostje soe. Dêrom hie er der mar fan ôfsjoen. Der karavan wie sa oan de priis, dat de man der neat achter socht. De plysje kaam úteinlik achter it bestean fan de karavan. It die bliken dat er yn 2012 yn Dútslân stellen wie.
By strafbere heling moat in fertochte útsykje dat wat er oanskaft net stellen wêze kin. Neffens de rjochter ha beide fertochten dien wat se koene om út te finen oft de karavan koosjer wie. Dêrom binne se frijsprutsen. De man út De Blesse krijt boppedat de karavan werom.


description: Meiwurkers fan wetterbedriuw Vitens komme yn aksje foar in bettere CAO.

title: Aksje by Vitens yn Ljouwert

maintext: Meiwurkers fan wetterbedriuwen fiere tongersdei in spandoek-aksje foar in bettere CAO. Yn Fryslân giet it om meiwurkers fan it bedriuw Vitens. It fakbûn FNV begûn maart ferline jier mei de ûnderhannelingen oer in nije CAO. Mear as in jier letter is der noch altyd gjin oerienkomst.


title: Ekstra foarstelling iepenloftspul Jobbegea

maintext:
It iepenloftspul 'Folk sûnder oeren', dat opfierd wurdt troch fjouwer toanielferienings út Jobbegea en Hoarnstersweach, krijt in ekstra foarstelling. Dit omt de earste fjouwer foarstellings hiel rap útferkocht wiene.
It wie de bedoeling dat it iepenloftspul jûns op 28, 29 en 30 juny en 1 july opfiert waard. Dêr komt no in ekstra útfiering by op sneintemiddei 1 july.
Folk sûnder oeren is basearre op in boek fan Evert Zandstra. It giet oer it libben fan de minsken út de streek yn de tiid nei de turfwinning (1868 en 1888). Neffens de organisaasje lit it de krêft fan de mienskip sjen yn tiden fan wurkleazens en earmoed.


description: "'Vader regelt helikopter om dochter naar eindgala te brengen.' Want syn dochter hie sein: heit, ik wol wat bysûnders. It wie juster nijs by de NOS, want s

title: Kollum: "Bysûnder"

maintext:
Just, limo's, hynders en koetsen; en dat is sa 'middle class', dêr koe de heit út Lelystêd net mear oan begjinne. Der is yndied wat oan 'e hân mei limûsines. Yn myn jeugd seachst soks allinnich op telefyzje, by útrikkingen fan Oscars of sokssawat. Altyd by eat dêr't in protte jild is, eat sjyks, rike filmstjerren bygelyks, en altyd yn it bûtenlân. It wie wat bysûnders.
Yn Amsterdam, dêr't ik no wenje, komme se fan alle einen en kanten. Foaral op sneon. It is hast opmerkliker as der in gewoane sedan troch de binnenstêd rydt. Foaral omdat it altyd deselde geite- of bokkefeesten binne; en as se der in pak foar hierd ha, dan is dat earder in bananepak as in smoking. Dus dy heit fan de eksamenlearlinge út Lelystêd hie dêr gewoan in punt: limûsines, dy binne mar hiel gewoantsjes, en we wolle wat bysûnders.
Ik moat earlik sizze dat ik my myn eingala net echt werinnerje kin. Neffens my hjitte it doe ek gewoan 'eksamenfeest'. Ik tink dat soks op it Bogerman yn Snits gewoan yn de aula wie, sûnder drank en om alve oere de tl-lampen al oan. Neffens my gie ik gewoan op de fyts.
Mei in helikopter nei it Bogerman gean falt ek noch net ta. Sjoch, dat ding kin my prima ophelje fan 'e pleats oan 'e Ivige Leane. Ik moat de geiten even achter it stek yn 'e jister sette miskien. Ik tink al dat de reade baaien út ús mem har strûkjes waaie troch it wyngeweld fan in wjukkelmasine, mar hawar, hingest der in net achter, en dan is dat baaieplôkjen ek mar wer klear. Ik moat mei myn galapak oan oer de hikke klimme, en ik sil al wat geitekeutels oan myn kreaze skuon ha, mar dat kin best. Einliks nuver dat it net sa gien is.
Dan omheech. Dat fyn ik wol moai, want ik mocht ek graach by de pleats op klimme om op de naal fan it dak te sitten. Dat sil de oare deis ek wol wer moatte, want de pannen fleane fansels oant achter yn 'e finne, troch de sels-makke stoarm. Prachtich útsjoch, dat wol. Rjochtstreeks nei it Bogerman fleane is wat saai, want dat docht sa'n ding fansels yn trije minuten; wat is dêr bysûnder oan. Mar oan 'e oare kant: der stiet oeral fee yn it lân, en myn slagjen soe in aaklik sturtsje krije as nei ôfrin de kij fan de buorlju trije wiken mar min molke jouwe. Dus de rûte, dêr moatte we noch even oer neitinke.
Ik tink dat it grutste probleem by it Bogerman is. Want wêr lande we? Fansels yn 'e buert. It sportfjild, dat kinne we ferjitte, dat fynt de skoalle nea goed. It Julianapark dan. Mar ik tink dat der tefolle beammen steane, en boppedat krigest dan dochs ek al dy opfleanende einen yn 'e wjukken. En fan de blomkeboel bliuwt ek net folle mear oer. Miskien dat der by de Friese Poort in stikje greide is? Mar dat is wol in ein rinnen, en dat rinnen, dat is net bysûnder. Ik tink dat der in oare oplossing komme moat, sa as it ôfsetten fan de komplete Boalserterdyk.
Mar je kinne der fansels fanút gean dat it net by myn helikopter bliuwt. It giet mei helikopters krekt gelyk as mei limo's, hynders en koetsen: foardat je it witte giet elkenien mei de helikopter nei harren eingala. Ik tink dat it in idee is dat de rektor fan it Bogerman en de rektor fan it RSG inoar einliks dan mar ris moetsje moatte, en yn neifolging fan Trump en Kim Jong-un inoar in histoaryske hândruk jaan moatte, en in yntinsjeferklearring opstelle moatte om ta in mienskiplike wjukkelmasinelâningsplak foar harren respektyflike eingala's te kommen. Miskien op it plak fan in fytsestalling? Want dy brûke we dochs net mear.
Tiden hawwe tiden, en dit is de takomst. Want we wolle wat bysûnders."


description: Enno Kingma, Allard Hoekstra en Hendrik Kootstra hawwe sneon yn Moarre-Ljussens it haadklassekeatsen wûn. By de froulju gie de winst nei Nynke Sijbrandij,

title: Kingma, Hoekstra en Kootstra winne keatserij yn Moarre-Ljussens

maintext: Enno Kingma, Allard Hoekstra en Hendrik Kootstra hawwe sneon yn Moarre-Ljussens it haadklassekeatsen troch elkoar lotsjen by de manlju wûn. Yn de finale wie it partuer mei 5-5 en 6-4 te sterk foar Elgar Boersma, Kees van der Schoot en Hans Wassenaar. De lytse preemje gie nei it partuer fan Gert-Anne van der Bos, Renze Hiemstra en Klaas Pier Folkertsma.


description: De brânstichting by de moskee yn Drachten, ôfrûne febrewaris, komt tiisdeitejûn yn it telefyzjeprogramma. De dieder is noch altyd net pakt.

title: Opsporing Verzocht jout omtinken oan brânstichting moskee Drachten

maintext:
Fan de brânstichting binne kamerabylden. Dêrop is te sjen dat ien dwaande is mei in brânbere floeistof. De dieder besiket ek in rút yn te smiten. Nei de brânstichting naait dizze persoan út. De plysje die earder al in tsjûge-oprop. Oant no ta is de dieder noch net pakt.
Opsporing Verzocht is tiisdeitejûn fan healwei njoggenen ôf te sjen op NPO1. De útstjoering wurdt woansdeitemiddei om tolve oere werhelle.


description: It winnende partoer wie yn de finale ferrassend te sterk foar it partoer fan Gert Anne van der Bos, Taeke Triemstra en Tjisse Steenstra.

title: Trio Bergsma, Plat en Schurer wint yn Damwâld

maintext: It partoer fan Marten Bergsma, Pieter Jan Plat en Jan Schurer hat sneon it haadklasse keatsen frije formaasje yn Damwâld wûn. It trio wie yn de finale mei 5-5 en 6-4 ferrassend te sterk foar it partoer fan Gert-Anne van der Bos, Taeke Triemstra en Tjisse Steenstra.


description: It ynsammeljen fan âld papier is net mear fan dizze tiid, neffens de gemeente. De mechanisaasje fan ynsammelmetoaden is nammentlik ferbettere.

title: Súdwest-Fryslân wol ynsammeljen fan âld papier feroarje

maintext:
No binne der sa'n 75 maatskiplike oarganisaasjes dy't it âld papier ynsammelje. De mechanisaasje fan ynsammelmetoaden is ferbettere, dêrom is it net mear nedich dat bedriuwen âld papier oannimme.
As in organisaasje ophâldt mei it ynsammeljen fan âld papier, komt der gjin nije foar yn it plak. Sa wol de gemeente stadichoan oergean op in oare metoade: kliko's dy't mei in masjine lege wurde.


description: Neffens VVD-Europarlemintariër Jan Huitema sjogge se yn Brussel ek mei ynteresse nei it projekt om je twa wiken lang fossylfrij te bewegen.

title: Europa sjocht ek nei de Fryske Elfwegentocht

maintext: "Yn Brussel sjocht de Europeeske polityk mei ynteresse nei it Fryske projekt de Elfwegentocht. Dat ambisjeuze programma, mei as doel je twa wiken lang fossylfrij te bewegen yn de provinsje, slút goed oan by plannen dy't Europa ûntwikkelet." Dat sei VVD-Europarlemintariër Jan Huitema yn it Nijsfoarum fan Buro de Vries.


description: De plysje hie freedtemoarn in fertochte oanholden by it ûndersyk nei de plofkreak yn Ljouwert, mar de man hie neat mei de kreak te meitsjen.

title: UPDATE: Oanholden man hat neat mei plofkreak Ljouwert te meitsjen

maintext: De plysje hat freedtemoarn in fertochte oanholden by it ûndersyk nei de plofkreak yn Ljouwert, mar kaam der by it ûndersyk efter dat de man neat mei de kreak te meitsjen hie.


title: Fierljeppen yn Winsum proai foar Nard Brandsma

maintext:
Nard Brandsma fan Warkum hat sneontejûn de fierljepwedstriid yn Winsum op syn namme skreaun by de senioaren. Brandsma ljepte nei in ôfstan fan 20.43 meter en pakte dêrmei de deiwinst. Klassemintslieder Thewis Hobma fan Harns einige op it twadde plak troch yn syn lêste sprong 20.22 meter te notearjen. Hannes Scherjon fan Noardburgum einige op it tredde plak mei 19.80 meter.
By de froulju wûn Antsje Draijer fan Nijhuzum. Sy ljepte 14.18 meter en kaam dêrmei krekt wat fierder as Akke Dijkstra fan Bûtenpost (13.98). Sigrid Bokma fan Hylpen waard tredde mei 13.66 meter. Rutger Piersma (18.71), Rutger Haanstra (16.40) en Fardau van Akker (13.97) wûnen respektyflik by de junioaren, de jonges en de famkes.


description: Ferkear dat oer de N31 wol, moat dizze nacht dus ergens oars del. It giet om jierliks ûnderhâldswurk.

title: Wâldwei ôfsletten yn nacht fan freed op sneon


title: Tal brânwachtminsken foar it earst yn acht jier wer tanommen

maintext:
Foar it earst yn acht jier tiid is it tal minsken dat wurket by de brânwacht lanlik wer tanommen. Dat blykt út sifers fan it Sintraal Buro foar de Statistyk, it CBS. De groei is mar lyts: yn 2017 is der lanlik ien persint by kaam.
Fryslân is dit jier yn fergelyk mei foarich jier ien fan de regio's mei de leechste groei. Yn ús provinsje naam it tal frijwilligers ta mei 0,6 prosint. By acht fan de fyftjin feilichheidsregio's is it tal frijwilligers sels ôfnommen.
Yn Fryslân is goed 87 persint fan de brânwachtminsken frijwilliger.


description: De A6 fan De Lemmer yn de rjochting fan Emmeloord bliuwt noch in skoft ticht. Troch it ûngelok freedtemoarn moat der nij asfalt oanbrocht wurde.

title: Nij asfalt nei ûngelok by Bant: A6 noch skoft ticht

maintext: De A6 bliuwt freed by De Lemmer yn súdlike rjochting oant it begjin fan de jûn ticht. De dyk is troch it ûngelok sa slim skansearre rekke, dat der nij asfalt oanbrocht wurde moat. Op de autodyk, dy't Fryslân mei Flevolân ferbynt, waard freedtemoarn en freedtemiddei al ûndersyk dien nei it slimme ûngelok by de ôfslach nei Bant.


description: It hûs moat trije moannen ticht, om't der drugs en kweekapparatuer fûn waard.

title: Gemeente slút drugspân yn Drachten

maintext:
Omdat de 160 himpplanten troch de gemeente sjoen wurde as in grutte hannelshoemannichte, hat de boargemaster besletten it hûs trije moannen te sluten. De boargemaster hat dat foech, op grûn fan de opiumwet.
Gemeenten slute wol faker wenningen as der sprake is fan drugskriminaliteit. Smellingerlân hat der koartlyn it hânhaveningsbelied foar oanpast.


description: Robin Maulun is 21 jier en komt oer fan Trélissac, in klup op it fjirde nivo yn Frankryk. Earder spile er by Bordeaux.

title: Frânske middenfjilder Robin Maulun nei Cambuur

maintext: Maulun is in oanfallend ynstelde middenfjilder en hat de hiele jeugdoplieding fan Girondins de Bordeaux trochrûn. Foar de Frânske topklup makke er ek syn debút op it heechste nivo yn Frankryk en yn de Europa League. It ôfrûne seizoen spile Maulun foar Trélissac, op it fjirde nivo yn Frankryk.


description: It WK fuotbal komt der oan, sûnder Oranje, dus foar wa binne we no?

title: WK sûnder Oranje: we binne foar België en Dútslân

maintext:
It WK fuotbal begjint tongersdei, mar lykas bekend docht Oranje dizze kear net mei. Dus foar wa moatte we no thúsbliuwe, op de bank springe by in doelpunt en yn watfoar kleuren moatte we de boel no fersiere?
Yn in enkête ha Friezen oanjûn watfoar team op har sympaty rekkenje kin. It docht bliken dat Dútslân en België beide skoare, mar België hat krekt wat mear Fryske oanhing. Sa'n 66% kiest foar België tsjin 34% foar Dútslân.


description: De man waard yn de Nepaleeske haadstêd Kathmandu op de died trappearre mei in 15-jierrige jonge op syn keamer.

title: Fryske bernepsychiater yn Nepal oanholden foar bernesekstoerisme

maintext:
In 66-jierrige bernepsychiater út Fryslân is yn de Nepaleeske haadstêd Kathmandu oanholden omdat hy fertocht wurdt fan bernesekstoerisme. De man waard op de died trappearre mei in 15-jierrige jonge op syn keamer yn in 'guest house'.
In plysjeteam hat yn Fryslân in hûs trochsocht en apparatuer meinommen. Der wurdt ûndersocht oft hy mear slachtoffers makke hat en oft er pornografysk materiaal ferspraat hat.
De oanhâlding wurdt meld troch it Iepenbier Ministearje en Terre des Hommes. Neffens Terre des Hommes wurdt it slachtoffer al misbrûkt sûnt syn alfde. De fertochte soe in goeie freon fan de famylje fan it slachtoffer wêze, sa stipet er de famylje mei jild foar de oplieding fan de bern.
Neffens Terre des Hommes reizge de Fries de ôfrûne jierren faker nei Nepal. Yn jannewaris 2017 kaam er op de radar fan de organisaasje, doe't er spot waard mei in 13-jierrige jonge. Dêrnei waard de man faker sjoen mei ferskate minderjierrige jonges.


description: De Ljouwerter tennisser en syn dûbeldmaat koenen it krekt net rêde tsjin Demoliner en González: 5-7, 7-6 (6) en 8-10.

title: Sander Arends ûnderút yn spannende finale fan ATP-toernoai yn Antalya

maintext:
Yn de earste set gie it lang lykop. Oan it begjin fan de set waarden beide duo's ien kear brutsen, mar dêrnei holden se harren service oant 5-5. De Braziliaan Demoliner en de Meksikaan González kamen doe op 6-5 en dêrnei brutsen se it Nederlânske duo. Sa pakten se de earste set mei 7-5.
In set letter oerlibben Arends en Middelkoop twa setpoints. Earst op eigen service by 5-6 en yn de tiebreak by 5-6 nochris. Trije punten letter helle Arends de set mei in goede folly de set binnen.
Dêrom moast in super-tiebreak foar de beslissing soargje. Dêryn kamen Arends en Middelkoop op 'e nij op in lytse efterstân. Diskear koenen se dat net goedmeitsje. De super-tiebreak gie mei 10-8 nei Demoliner en González en dêrmei pakke sy de titel yn Antalya.


description: Der wie in probleem mei de dyk, dy soe nammentlik maklik fersakje.

title: Wurk oan de N359 tusken De Lemmer en Sondel giet troch

maintext:
Der wurde easken steld oan it asfalt en de fundearring fan de dyk. Oant no ta wie dat net yn oarder. In part fan de earder oanbrochte fundearring sil no ferfongen wurde troch de oannimmer. Dêrnei krijt de dyk nij asfalt. Provinsje en oannimmer steane achter dizze oplossing.
Fierder krijt de N359 in griene middenstreek, om oan te jaan dat it in dyk is fan 100 kilometer it oere. Provinsje en oannimmer steane achter dizze oplossing.
It wurk duorret oant 12 july, dus oant dy tiid moat it ferkear rekken hâlde mei opûnthâld. Jûns en nachts wurdt de dyk ôfsletten tusken: moandei 2 july oant en mei freed 6 july fan 20.00 oant 6.00 oere, én op moandei 9 en tiisdei 10 july fan 20.00 oant 6.00 oere. Mei giele buorden wurdt de omliedingsrûte oanjûn.


description: Der komt in boukampus yn de âlde klimhal fan Dokkum. Der wienen al plannen, mar de finansiering is no ek rûn.

title: Boukampus Noardeast-Fryslân komt yn Dokkum

maintext:
Begjin dit jier is der yn Noardeast-Fryslân al in ynnovaasjekluster oprjochte mei tal fan bedriuwen út de regio. Allinne al yn Fryslân moatte 290.000 wenningen fan it gas ôf. De kampus moat in briedplak wurde foar ûndernimmers út Noard-Nederlân. Der sil ek struktureel plak komme foar sa'n tsien oant fyftjin studinten om ûnderfining op te dwaan yn de praktyk.
Ein dit jier klear
De ferwachting is dat de boukampus ein fan dit jier fan start giet. De realisaasje sil sa tusken de 600.000 en de 700.000 euro kostje en mei de ekploitaazjekosten foar fjouwer jier komt it gehiel út op sa'n oardel miljoen euro. De boukampus is in inisjatyf fan it Kennis- en Innovatiehuis Noordoost-Fryslân.


description: Hegeskoalle NHL Stenden skoart heech yn de Nationale Studenten Enquête. Dat is een enkête dy't alle jierren hâlden wurdt ûnder hûndertûzenen studinten.

title: NHL skoart heech ûnder studinten

maintext:
De skoalle skoart foaral heech op tema's lykas ynternasjonalisering, ynhâld en ûndersyk dat rjochte is op de praktyk. Ek de dosinten fan de hegeskoalle wurde as goed beoardiele.
Jan van Iersel, fan it College van Bestuur fan NHL Stenden, is út de skroeven mei it risseltaat. "We zijn erg trots. Het is een sterk begin van onze nieuwe hogeschool NHL Stenden."


description: Dy Suderseewet wie ek fan ynfloed op Fryslân, mar it wie net de ein fan Makkum as "fiskersplakje", seit de stichting Ald Makkum.

title: 100 jier nei de Suderseewet: komst fan de Iselmar en Ofslútdyk

maintext: Makkum bygelyks, is der behoarlik troch feroare. Mar dat it yn in soad toeristyske folders oanpriizge wurdt as in 'iuwenâld fiskersplakje' doocht net, neffens foarsitter Otto Zijlstra fan de Stifting Ald Makkum: "Makkum wie it sintrum fan de 'bounijverheid', benammen fanwege de kalkovens. It ierdewurk is dêr bygelyks út fuortkaam. It draaide yn Makkum om hannel yn stien en hout. De fiskerij wie altyd mar marzjinaal fanwege de sânplaat krekt foar de haven."


description: Hy is bekend as shorttracker, mar dizze simmer docht Sjinkie Knegt ek mei oan it NK Autocross. Dizze sneon wie de twadde yn de searje foar it NK yn Noardbu

title: FIDEO: De autocrosser Sjinkie Knegt

maintext:
De hobby autocross
Knegt docht dit seizoen foar it earst mei, mar winne is noch net realistysk. "Der binne guon by dy dogge dit al tweintich of tritich jier. It is echt in sport, wêr't ûnderfining belangryk is. Ik moat meters meitsje en dan oer in pear jier mar wer ris sjen." By de measte wedstriden dogge sa'n tritich auto's mei oan de klasse wêr't Knegt oan meidocht. De bêste fyftjin ride eltse kear de finale. "It soe moai wêze as ik dat in kear helje. Dan bin ik al bliid."


description: Wekker wurde fan de reekmelder en dan sjen dat dyn hûs yn de brân stiet. Dat oerkaam in ynwenner fan Drachten.

title: Brân yn Drachten, apparteminten ûntromme


description: Fans fan de Ljouwerter fuotbalklup sille woansdeitejûn by it stedhûs harren soargen oer it nije stadion oan de polityk úterje. Cambuur dielt de ûngerêsthei

title: SC Cambuur dielt soargen supporters oer nij stadion

maintext: Binnen no en in lytse twa wiken moat der dúdlikens komme oer it nije stadion fan Cambuur by it WTC-kompleks. Opliedingssintrum ROC Friese Poort, ferantwurdlik foar de hier fan 7.500 kante meter yn it nije stadion, wol foar 1 july witte wêr't it oan ta is. Oars dan lûkt it him werom út de plannen en sitte de ûntwikkelers mei in grut probleem.


title: Festival Promised Land komt mei ekskuses

maintext:
De organisaasje fan it Promised Land Festival yn Ljouwert hat op Facebook ekskuses oanbean foar saken dy't ferline wike net goed gien binne. Se sizze dat se it hoarekapart tenei oars organisearje sille en better rekken hâlde wolle mei de groei fan it festival.
Wachtrigen
Tsientallen besikers lieten nei it útferkochte festival klachten achter op Facebook. Grutste punt fan krityk wiene de lange wachtrigen. Besikers skreaune dat se guon tiden wol in oere wachtsje moasten op harren bierke of in besite oan it húske. Om tsien oere jûns koene minsken boppedat gjin drankjes mear krije oan de bar, om't it bier op wie.
De organisaasje skriuwt dat alle muntsjes fan it Promised Land Festival fan dit jier jildich bliuwe foar 2019. Yn totaal luts it Promised Land Festival dit jier 10.000 besikers.


description: Teäterfestival Oerol op Skylge is ek leuk foar jongerein. Der is genôch foar dizze groep te dwaan, mar der komt te min jeugd nei it eilân.

title: Oerol moat oantrekliker wurde foar jonge minsken

maintext:
Yn oanrin nei it festival wienen der problemen mei de kaartferkeap. De online-ferkeap moast inkelde dagen stillein wurde. In soad skea hat de organisaasje dêr net fan hân, seit Kees Lesuis. Fan de goed 120.000 kaarten binne der al 75.000 ferkocht yn de foarferkeap. "Dat wil niet zeggen dat je geen kaarten meer kunt krijgen. Integendeel, want iedere dag komen er kaarten vrij die je op het eiland kunt kopen."
Lân fan Taal
Sintraal stean dit jier de projekten Lân fan Taal en Sense of Place. Kees Lesuis: "In sommige van de voorstellingen zie je dat beide terug. Bijvoorbeeld bij de openingsvoorstelling Liquid Loft. Daar hoor je de eilander taal terug in een voorstelling in een prachtige omgeving." Foar it LF2018-projekt Lân fan Taal is in soad romte ynromme. It is ien fan de reade triedden op it festival.
Griene strân
Op it gersfjild njonken De Walvis wurdt hurd wurke oan de opbou fan in grutte festivaltinte. It is de tinte dêr't aanst Nyk de Vries spilet en optredens binne fan ûnder oare it NNO. Enno Feenstra is de produksjelieder fan Lân fan Taal. Mei syn swarte mûtse op helpt hy de mannen dy't drok boekfoarmen oan it meitsjen binne. "Dy komme aanst foar de tinte te stean. Wy hawwe de taal út de boeken helle. Yn de tinte jouwe wy dêr dan wer ynfolling oan. Dêr komme de wurden werom."
It plak is foar him in boppeslach. "Oerol hie dit plak oer. Dit wie gewoan in bûtenkâns. Dit Griene Strân hat best in goede histoarje rjochting Oerol en dat wy hjir stean meie is foar my in hele grutte plus." Yn it ferline wie dit ien fan de festivalterreinen. It is goed sichtber en der is in soad oanrin. "Dan wolle je ek wol in goed produkt delsette", sa seit Feenstra.


description: Swimmer Maarten van der Weijden hat de einstreek helle.

maintext: De training fan Van der Weijden wie in tarieding op de Alvestêdetocht dy't hy yn augustus swimme sil. In diel fan it oefentrajekt, in stik oer de Iselmar oant en mei Starum, waard per boat ôflein. Troch min waar en wyn wie syn lichemstemperatuer nei in minimum sakke.


description: It binne spannende tiden foar de bewenners by Hiddum Houw. Woansdei hearre se definityf oft alle seinen op grien gean foar de komst fan it nije wynmûnepark

title: Pieter de Vries út Wûns yn triennen om Hiddum-Houw

maintext:
Mûne twa kear sa heech as Achmeatoer
As de plannen fan it wynmûnepark útfierd wurde, komt der op 300 meter ôfstan fan De Vries syn hûs in 200 meter hege wynmûne. "Dat fine je net leuk, en hielendal net at sa'n mûne 200 meter heech is," fertelt De Vries. Hy sjocht om him hinne en wiist foar him út. "Oan dizze kant komme trije mûnen te stean en flakby myn hûs dus ek ien." Om in idee te krijen hoe heech at sa'n mûne is: de Achmeatoer yn Ljouwert is 115 meter heech. De wynmûne dy't mooglik by De Vries yn de buert delset wurdt is hast twa kear sa heech. De Vries fielt him dêrom twongen om te ferhûzjen. As hy der oer praat, komme de triennen ek sa mar. "Simmerdeis binne der beammen, winterdeis is der gjin blêd oan de beam. Dan sjochst sa'n kloateding stean."


description: De Feriening Fryske Gemeenten moat him sterk meitsje om it besuningsjild by it Ryk werom te easkjen, seit steatelid Rendert Algra.

title: "VFG moat fûst meitsje rjochting Den Haag"

maintext:
De Fryske gemeenten moatte mei-inoar oparbeidzje om de tekoarten op it Sosjaal Domein op te lossen. Se soene as VFG fan Den Haag easkje moatte dat de 30% dy't se koarten binne op dat budzjet, weromkrije.
Dat Ljouwert en oare Fryske gemeenten grutte tekoarten hawwe op it Sosjaal Domein, komt trochdat der in tredde besunige is. De Fryske gemeenten soene in fûst meitsje moatte en nei den Haag stappe moatte om te easkjen dat dat jild weromkomt.
Dat sei CDA steatelid Rendert Algra yn it opiny- en diskusjeprogramma Buro de Vries, doe't praat waard oer de tekoarten dy't Ljouwert hat op it mêd fan de jeugdsoarch, de WMO en de bystân.


description: It ponton en de fuotgongersbrêge op de feardaam fan Skiermûntseach wurde ferfongen.

title: Wurksumheden oan brêge feardaam Skiermûntseach

maintext:
It wurk op de feardaam kin yn dy wiken foar oerlêst soargje, omdat de daam foar in part ôfset wurde sil. Fuotgongers sille dan oer de autobrêge fan en oan board fan de fearboat gean.
Underhâld
It is de twadde faze fan it ûnderhâld fan de feardaam op it eilân. De earste faze wie yn maaie klear. Dat wurk wie ûnder mear it herstel fan betonskea, it oanbringen fan begeliedingslinen foar minsken mei in fisuele beheining en it pleatsen fan in railing op it westlike part fan de daam.


description: De plysje hold in auto tsjin mei dêryn in ynwenner fan De Lemmer (18) en twa Rotterdammers (21). Doe die bliken dat sy ferbean guod by harren hienen.

title: Trije minsken oanholden fanwege drugs en fjoerwapen

maintext:
De plysje hat yn de nacht fan sneon op snein trije minsken oanholden yn De Lemmer, om't se drugs en in fjoerwapen by har hienen. It gie om twa 21-jierrige Rotterdammers en 18-jierrige ynwenner fan De Lemmer.
Om 4 oere hinne kontrolearre de plysje in auto. De eigener, dy't efter it stjoer siet, waard noch socht. Dy waard dêrom oanholden. Om't er faker yn oanrekking mei justysje west hie, hat de plysje ek de twa ynsittenden en de auto kontrolearre.
Doe die bliken dat se in grutte hoemannichte himp en hasj by harren hienen. Boppedat lei der yn de wein noch harddrugs en hie ien fan de ynsittenden in ferbean fjoerwapen by him. De twa Rotterdammers fan 21 jier en de 18-jierrige Lemster binne dêrom allegear oanholden.


description: Goed 100 oanmeldingen wienen der foar de audysje. Der wie in faksjuery en in publykssjuery.

title: Pikefel by audysjes foar cd-opname

maintext:
Cd mei werkenbere lietsjes
De audysjes yn âldereinhûs Anna Schotanus op It Hearrenfean binne bedoeld foar in cd dy't opnommen wurdt mei werkenbere ferskes fan eartiids. Dizze cd mei Nederlânske en Fryske lieten wurdt brûkt by aktiviteiten yn de âldereinsoarch om oantinkens op te heljen, foar bygelyks pasjinten dy't demint binne.
Op de oprop om audysje kamen mear as 100 opjeften. Nei in foarseleksje bleaunen sa'n 17 kandidaten oer. Dêr siet fan alles by: froulju, manlju, duo's, koaren en bern, allegear amateursjongers. De bewenners fan Anna Schotanus wienen útnûge as publyk en mochten sjuery wêze foar de publykspriis.


description: De piloat krige koart nei it opstigen problemen en moast weromkeare nei de basis.

title: F-16 makket foarsoarchslâning op fleanbasis Ljouwert

maintext:
In F-16 hat freedtemiddei in foarsoarchslanding meitsje moatten op de fleanbasis Ljouwert. Krekt neidat it tastel de loft yngien wie, wiene der problemen. Dêrtroch moast de piloat rjochtsomkeard meitsje.
Op de lâningsbaan waard it tastel opwachte troch fjouwer brânwachtauto's. De piloat is mei help fan in ljedder út it fleantúch helle. Wat der krekt oan de hân wie, is noch net dúdlik.


description: Der diene goed 650 bern mei oan de sportdei. Guon dêrfan krigen pineholle of waarden sleau.

title: Sportdei Dokkum stopset fanwege waarmte

maintext:
De sportdei fan de mienskiplike skoallen yn Dokkum is earder opholden as de bedoeling wie. It wie sa waarm dat guon bern der lêst fan krigen. Se waarden mislik, sleau, of krigen pineholle.
Yn totaal diene der goed 650 bern mei oan de sportdei. It wie foar it earst dat dy sa grut wie. Earder hiene de skoallen sportdagen op twa ferskillende dagen.
Foaral op de fuotbalfjilden wie it tige waarm. Neffens in meiwurker fan ien fan de skoallen wie it wol 32 graden, en der wie op de fjilden gjin skaad om te skûljen tsjin de sinne.


description: "Hooooooi", de bern fan de groepen 5 oant en mei 8 út Itens, Wommels, Baard en Winsum swaaie de skries út.

title: Learlingen fan fjouwer basisskoallen swaaie skries út

maintext:
De bern fan fjouwer basisskoallen ha woansdei de skries útswaaid. Dat dienen se by it spesjale útswaaimomint út in sintraal stik greide tusken de fjouwer skoallen. De bern hawwe twa jier lang it projekt Greidhoeke goes Onderwijs (GGO) folge. Binnen it projekt wurdt ûndersyk dien nei de skries en har omjouwing.
Wylst de skries no noch by ús yn Fryslân is, sil dizze fûgel aanst wer op reis nei it suden. In moai momint om de skries op in ludike wize út te swaaien en werom te sjen op alle GGO aktiviteiten. Foar it útswaaimomint wie der romte foar beweging en muzyk. Aktiviteiten dy't de bern sels betocht hawwe en dat allegeare yn de natoer.
De skoalbern hawwe foarich jier al in ferske makke oer de skries, yn gearwurking mei de band WIEBE. Artiest Wiebe Kaspers en drummer Daan Slagter wienen ek by it útswaaimomint om it ferske mei de bern te sjongen. It nûmer kaam as heechste nije nûmer yn de Fryske Top 100.


description: Marcel Smit: "Ik ha de auto oan de kant fan de dyk setten en hie in nûmer sa yn mekoar. Doe't ik it foar de earste kear hielendal spile pakte it my gelyk.

title: The Bounty Hunters coverje In part fan dy fan Marcel Smit

maintext:
Oan de kant fan de dyk
Nei dat ynterview is Marcel fuortendaliks oan it skriuwen gong, mar doe wie it net yn ien kear klear. "Ik hie allegear losse stikjes en hie noch gjin idee hoe't ik dêr in nûmer fan meitsje woe." Mar doe't Marcel yn 'e auto siet, hie er ynienen in ynjouwing. "Ik haw de auto oan de kant fan de dyk setten en hie in nûmer sa yninoar. Doe't ik it foar de earste kear hielendal spile, pakte it my fuortendaliks. Doe wist ik dat it in goed nûmer wie."


description: Nei santjin jier komt der in ein oan it direkteurskip fan Arthur Oostvogel by skouboarch De Harmonie yn Ljouwert.

title: Skouboarch De Harmonie moat op syk nei nije direkteur

maintext: Under lieding fan Oostvogel naam it tal foarstellingen ta fan 250 oant 360 yn it jier. Oostvogel wie yn 2014 frege oft er fjouwer jier langer direkteur bliuwe woe. No gjit de skouboarch, neffens ôfspraak, op syk nei in opfolger.


description: De gemeente Ljouwert kiest foar TPE-rubber as ferfanging fan âlde keunstgersfjilden. Koark is in oare opsje, mar net winske fanwege ferkrommeljen fan it ma

title: TPE-rubber as ferfanging op keunstgersfjilden Ljouwert

maintext:
De gemeente Ljouwert kiest foar TPE-rubber as ferfanging fan âlde keunstgersfjilden. It besteande rubbergranulaat (kerrels fan autobannerubber) late op twa sportfjilden ta lekkaazje fan it metaal sink. Dat hie in lichte foarm fan fersmoariging ta gefolch, dy't net giftich is. Koark is in oare opsje, mar net winske, om't it befrieze en ferwaaie kin en boppedat ferkrommelet it.
De twa fjilden, Kealledykje en Nijlânsdyk, moatte sanearre wurde. Dêr wurdt dus no keazen foar TPE-rubber, dat feilich is, om't it ek oan de noarm fan berneboartersguod foldocht. Sa wurde der bygelyks rubber badeintsjes fan makke. Nei de sanearing fan de twa fjilden sjocht de gemeente nei oare fjilden oft it materiaal dêr ek brûkt wurde kin.


description: Snein komt Team Kuipers wer yn aksje op it WK Fuotbal. It wurdt de tredde wedstriid dy't se liede.

title: Zeinstra flagget achtste finale tusken Spanje en gasthear Ruslân


description: Nard Brandsma fan Warkum hat sneontejûn de fierljepwedstriid yn Winsum op syn namme skreaun by de senioaren.

title: Fierljeppen yn Winsum proai foar Nard Brandsma mei seizoensrekôr.

maintext:
Top fjouwer
Klassemintslieder Thewis Hobma wûn oant no ta fjouwer kear, mar einige no yn 'e finale op it twadde plak troch yn syn lêste sprong 20.22 meter te notearjen. Hannes Scherjon fan Noardburgum einige op it tredde plak mei 19.80 meter. Opfallend wie de prestaasje fan topklasse-debutant Daan de Vries út Feanwâlden. Hy einige op in knap fjirde plak mei 18.43 m, in nije pr.


description: De Fryske hacker krijt selstraf oplein foar it lijen dat hy syn slachtoffers oandien hat. Mei de straf wol de rjochtbank in sinjaal ôfjaan.

title: Fryske hacker moat sel yn foar grutskalige cyberkriminaliteit

maintext:
Neffens de rjochtbank wie der sprake fan grutskalige en profesjonele cyberkriminaliteit. De man makke websiden mei in winkelfunksje, mar boude in geheime funksje yn wêrmei't hy brûkersnammen en wachtwurden fan klanten ûnderskepte. Mei dy gegevens kocht hy guod by Bol.com. De man wie ferslave oan gokken en oan speed, mar is dat no net mear. Hy wennet en wurket tsjintwurdich yn België.
Mei de straf wol de rjochtbank in sinjaal ôfjaan foar it lijen wat hy de minsken oandien hat.


description: Se ha twa perselen grûn oankocht fan Steatsboskbehear: in stik bosk en in singel fuort njonken it bûten.

title: Martenastate yn Koarnjum wreidet út

maintext: Notaris Siebe Swart wie foar de gelegenheid nei Martenastate kaam dêr't yn de teetún de stikken tekene waarden. De oankeappriis foar de 2,5 hektare grûn is 44.000 euro, dêr't de stifting noch stipe foar sykje sil by ferskate fûnsen. Doel is dat de nije perselen sa oanpast wurde dat se direkt oanslute by it karakter fan it besteande park wêrby't de ferneamde stinzefloara optimaal syn gerak krijt. It wurk nimt sa'n twa jier yn beslach, mar it park bliuwt gewoan iepen foar publyk.


description: Folgje it earste klasse fierljeppen fanút Burgum streekrjocht. Smyt de nije skâns ek nije rekôrs op?

title: LIVE: Earste wedstriid op nije fierljepskâns yn Burgum

maintext:
Foar de konstruksje fan de Burgumer skâns hat de klup goed sjoen nei de 'Hollânske' skânsen, lykas dy yn Zegveld yn de provinsje Utrecht. Hjir waard oant no ta it fierste ljept. It Nederlânske rekôr, stiet op 22,21 meter en is yn hannen fan Jaco de Groot. De foartekens binne goed, sa seit sportferslachjouwer Freark Wijma: "Tiisdeitejûn ljepte de twadde klasse yn Burgum. Allinne al by de jonkjes waarden der 16 nije pr's sprongen. Dat seit wol wat."
It fierljeppen yn Burgum is streekrjocht te folgjen by Omrop Fryslân fia in livestream. De wedstriid begjint om 19.00 oere.


description: Op Oerol is freedtejûn de Joop Mulder Plak útrikt oan Bart van de Woestijne. Hy krige in sjek fan goed 10.000 euro.

title: Joop Mulder Plak útrikt oan skriuwer en teätermakker Bart van de Woestijne

maintext: Skriuwer en teätermakker Bart van de Woestijne hat freedtejûn op Skylge de Joop Mulder Plak útrikt krigen. Yn it telefyzjeprogramma Opium krige hy in sjek fan goed 10.000 euro oerlange troch Joop Mulder sels. Yn it programma wie ek Foppe de Haan te gast.


title: Kleanwinkelketen Men at Work fallyt

maintext:
Kleanwinkelketen Men at Work, mei fêstigingen yn Ljouwert en Snits, is fallyt. It bedriuw hie moandei al útstel fan betelling krigen. Nei ynventarisaasje troch in bewâldfierder docht no bliken dat in fallisemint net mear foar te kommen is. De rjochtbank fan Amsterdam hat in kurator oansteld, dy't ûndersiket oft der in trochstart komme kin.
Men at Work ferkeapet klean fan ûnder oare de merken Nike, Adidas en Levi's. Njonken de saken yn Fryslân binne der noch 25 yn de rest fan it lân.


description: Ek bern kinne in harsenoandwaning krije. Dat wol Saco Velt ûnder de oandacht bringe by de 600 bern dy't meidogge oan de dûnswedstriid.

title: Dûnsskoalle Saco Velt sammelet jild yn foar de Hersenstichting

maintext: Dûnsjen is goed foar it brein. Dêrom giet it jild dat sammele wurdt by de jierlikse dûnswedstriid fan de Ljouwerter dûnsskoalle Saco Velt nei de Hersenstichting.


description: "Yn Fryske doarpen feroaret in soad, lykas oeral yn 'e wrâld. It doarp dêr't ik no wenje, Amsterdam, is net oars. Oer elke sintimeter is striid.."

title: Kollum: "Greide yn it doarp"

maintext:
De âlde skoalle is der net mear, der is in nije op itselde plak setten. De grifformearde tsjerke dêr't we eartiids hinne giene is al jierren in wenning. We rûnen troch de nijbou, dy't foar my noch altyd nijbou hjit, mar dat fansels al lang net mear is. Oan 'e noardkant is Skearnegoutum bot útwreide. Dêr't earst de iisbaan wie, binne no grutte, nije huzen, oan brede fearten dy't yn ferbining steane mei de Swette. Wêr kinne je moaier wenje as oan it wetter? Bewenners kinne mei harren boatsjes oan hûs komme, troch in fuortgongers-draaibrechje dêr't se sels de kaai fan ha om dizze iepen en ticht te meitsjen. Der is no in prachtich fytspaad lâns de Swette en it spoar, rjochting Boazum.
It wie in kuier mei in protte oantinkens; dit doarp stiet yn myn geheugen ynprinte. We rûnen om 'e sportfjilden hinne, dy't ik noch kin fan de sportdagen fan skoalle, en fan de doarpsfeesten. Lâns de âlde kleuterskoalle, dy't al jierren in bedriuwspân is, no fan in âld klassegenoat fan my. Mar de namme 'Van Knop tot Bloem' stiet der noch altyd op.
En doe foel it my op. Dêr, oan 'e oare kant fan 'e Ald Dyk: in grutte greide. Suver midden yn it doarp. Hat altyd sa west. Mar ik ferwûndere my der oer, omdat we krekt lâns al dy nijbou rûnen. En dit, sa ticht by de skoalle, ticht by de supermerk, en foaral: gelyk oan 'e Swette, soe in gaadlik plakje wêze foar huzen. Dêr ha projektûntwikkelers fêst ek al ris nei sjoen. Mar it is noch altyd greide, krekt as eartiids. Fris gers, romte, mei útsjoch oant de Swette ta. Beskerme doarpsgesicht, sei ús mem.
Yn 'e Fryske doarpen feroaret in soad, lykas oeral oars yn 'e wrâld. It doarp dêr't ik no wenje, Amsterdam, is net oars. Oer elke sintimeter is striid; yn dizze strjitte moatte trams op twa banen ride, stikt it fan 'e fytsers op de fytspaden, hast twa rydstroken foar auto's en fansels in trottoir. En dan moat dit ek noch in griene kuierboulevard wêze. Mar dan binne de tramhalten net breed genôch, en moat alles oars. Ferset yn 'e buert, ynsprekbeurten by de gemeenteried en ynformaasjejûnen foar bewenners.
Al mei al soene der in stik as seis beammen sneuvelje, en ik wie ien fan de bewenners dy't fûl tsjin wie. Ek al skrabbe ik my al ris efter de earen: hoefolle tiid besteegje ik no krekt oan it behâld fan hoefolle beammen? Is dit net in bytsje ûnsin?
It is net dat der nea wat feroarje moat; der is ea ek in suvelfabryk boud in Skearnegoutum. Dy hat ek yn in greide oan 'e Swette stien. Mar it punt is: je kinne soks ien kear dwaan. Ik kin sizze dat hjir yn de haadstêd in hiel soad feroaret, dat ek ûnomkearber is. Sa as heechbou lâns it IJ - ús Swette. It sicht op de stêd fan it wetter ôf en de oare kant fan it wetter, en it sicht op it wetter fanút de stêd, is foar altyd fernield troch dy ynwikselbere fierstente grutte nijbou dy't allinnich de heechste ynkommens betelje kinne. En dat krigest nea wer werom: ús bern sille in hiel oare stêd of doarp sjen en heuge.
Dat stik greide yn Skearnegoutum moat net foar dizze Amsterdammer bewarre wurde, mar foar Skearnegoutum sels. Dy greide heart by Skearnegoutum, sa't dy seis beammen by myn strjitte hearre. Se foarmje it karakter fan it plak dêr't in folgjende generaasje opgroeit. Foar altyd ynprinte yn it geheugen.
Ien fan myn earste werinneringen is it boartersplak neist dy eardere kleuterskoalle yn Skearnegoutum. In plein fan stoeptegels, in gigantyske sânbak en in enoarme hage; fansels allegearre yn grutte ferhâlden ta it lytse mantsje dat ik doe wie. Ik werinnerje my de lucht fan rozebottel, de karkes dêr't we mei rûn rieden, it útsjoch oant de Swette ta, en it boartsjen yn it sân. It is no gjin kleuterskoalle mear, mar op it plak fan de sânbak stiet no in trampoline. En ik seach in folgjende generaasje dy't dêr oan it boartsjen wie."


description: Hast tritich natuer- en kultuerprojekten yn de provinsje hawwe tûzenen euro's krigen fan it Prins Bernhard Cultuurfonds Fryslân.

title: Kultuerfûns jout jild oan Fryske projekten

maintext:
Media Art Fryslân krijt 5000 euro foar Light Challenge 2018, in ûntwerpwedstriid foar studinteteams oer it tema ferljochting. De Stichting Stoereloer krijt 3500 euro foar it projekt SPONS! Yn de simmerfakânsje sille sa'n 400 Ljouwerter bern ûnder begelieding fan keunstners, spûnskeunstwurken meitsje. Dy wurde fan 't hjerst eksposearre yn de binnenstêd fan Ljouwert.
Fierder is der 2500 euro takend oan de Oudheidkundige Vereniging Warkums Erfskip foar it op 'e nij pleatsen fan de Warkumer keamer yn it âlde monumintale stedhûs yn Warkum. It giet om de bertekeamer fan de ferneamde keunstner Tjipke Visser.
Letter dit jier sil it Prins Bernhard Cultuurfonds Fryslân noch twa kear bydragen takenne oan projekten yn de provinsje.


description: Yn de bosken fan Hoarn op Skylge stiet de iennige folkshegeskoalle fan Nederlân: Schylgeralân. Ynkoarten fiere sy harren 70-jierrich bestean mei in grutte

title: Omrop TIP: Fan in bettere nei in oare wrâld

maintext:
Nei de twadde Wrâldoarloch waarden oeral yn Nederlân folkshegeskoallen oprjochte. Hjir koene, jonge, minsken inoar moetsje, harren ûntwikkelje en de eigen kultuer en identiteit belibje. Hiele folksstammen, Fryske, jongerein en folwoeksenen hawwe inoar yn Skylgeralân moete en genieten fan de aktiviteiten dy't der organisearre wurde. Fan âlds is in folkshegeskoalle in sintrum fan moeting, besinning en kultuer. Op Skylge is it dat noch hieltyd.
Tegearre mei Amarins Geveke, direkteur fan Schylgeralân, wurdt weromsjoen nei de dokumintêre 'Fan in bettere nei in oare wrâld' út 2003. Programmamakker Johan van der Zee stelde doe oan har de fraach: hoe giet it no mei Schylgeralân? Wat is der yn dy 15 jier feroare en hoe sjocht sy de takomst?


description: De rjochter beslist hjoed as de widdo fan de fermoarde Tjeerd van Seggeren út Kollumersweach langer fêstsitten bliuwt. Se wurdt fertocht fan belutsenheid b

title: Widdo Van Seggeren op 'e nij foar de rjochter

maintext:
De 34-jierrige widdo fan de fermoarde Tjeerd van Seggeren stiet woansdei op 'e nij foar de rjochter. It giet om in saneamde pro-formasitting weryn sjoen wurdt as de frou langer fêstsitten bliuwe moat. De frou wurdt fertocht fan belutsenens by de dea fan har man út Kollumersweach. Tjeerd van Seggeren is ferline jier july troch in hurd of stevich foarwerp op syn holle slein. Mooglik hat syn frou slein, mar it kin ek wêze dat in oar it dien hat. Justysje giet der ek fan út dat se net allinnich wie.
De 37-jierrige Van Seggeren waard begjin july dea fûn yn in greide by De Westereen.


description: In man fan 38 út Feanwâlden waard sneon swierferwûne oantroffen yn de middenberm. Hy wie earder opjûn as fermist.

title: Plysje siket minsken dy't mear witte fan swierferwûne man op Sintrale As

maintext:
De man waard sneon om 15.00 oere hinne as fermist opjûn. Flak nei 17.30 oere wie der in melding fan in persoan dy't yn de middenberm fan de Sintrale As lei, yn de buert fan Sumar. It die bliken dat it om de fermiste man út Feanwâlden gie.
De plysje is op it stuit dwaande mei ûndersyk nei de tadracht. Se witte noch net hoe lang oft de man dêr lein hat. Dêrom siket de plysje nei tsjûgen dy't de man de nacht derfoar of de dei sels riden of lizzen sjoen hat.
Oer de tastân fan de man wol de plysje fierder neat sizze.


description: Fierljepper Thewis Hobma fan Harns hat woansdeitejûn op de nagelnije skâns fan Burgum de oerwinning pakt.

title: Thewis Hobma pakt oerwinning op nije skâns fan Burgum

maintext:
Hobma ljepte mei in ôfstân fan 20.22 meter nei de deioerwinning. Konkurrint Nard Brandsma fan Warkum einige op it twadde plak mei 19.80 meter. Hannes Scherjon fan Noardburgum waard tredde mei 19.48 meter.
By de froulju wûn Sigrid Bokma fan Hylpen mei in ôfstân fan 15.77 meter. Hiske Galama fan Snits en Akke Dijkstra fan Bûtenpost einigen as twadde en tredde. Freark Kramer (19.10 meter) wie de bêste by de junioaren, Wisse Broekstra (16.76 meter) by de jonges en Pytrix Westra (14.94 meter) by de famkes.
Livestream
It fierljeppen yn Burgum wie streekrjocht te folgjen by Omrop Fryslân fia in livestream.


title: Wurksumheden oan knooppunt De Jouwer

maintext:
Der wurdt woansdeitejûn wer wurke oan it nije knooppunt by De Jouwer. De tarit nei It Hearrenfean fanút De Jouwer is dêrom ôfslúten fan sân oere jûns oant seis oere tongersdeitemoarn.
It ferkear fanút De Jouwer rjochting It Hearrenfean wurdt earst fia Sint-Nyk omlaat.


description: 121 kilometer swimme as trainingstocht: moandei begûn Maarten van der Weijden mei syn tarieding op de Alvestêdetocht.

title: FIDEO: De folsleine trainingstocht fan swimmer Maarten van der Weijden

maintext: It waard swier. Hy moast sels belies jaan op De Iselmar, De sterke wyn makke it foar syn lichem te gefaarlik kâld. Dochs slagge de swimtocht. Tsjin tolven waard Van der Weijden as in wiere Alvestêdewinner út it wetter helle fan de Prinsetún yn Ljouwert. Foldien spruts er de Friezen ta oer syn training. Nei't er safolle entûsjaste minsken by de wâl sjoen hat, hopet Van der Weijden dat dat ek sa wêze sil as hy yn augustus de folsleine 220 kilometer swimt. In ympresje fan syn 44-oeren duorjende trainingstocht.


title: Hobma pakt alwer de fjirde seizoensoerwinning yn Drylts

maintext:
Thewis Hobma fan Harns hat sneontejûn yn Drylts alwer syn fjirde oerwinning fan it fierljepseizoen pakt. Hobma ljepte yn 19.77 meter nei de winst op de skâns yn Drylts. Op it twadde plak einige thúsljepper Bobby Zwaagman mei 19.57 meter. Ysbrand Galama fan Warkum pakte it lêste poadiumplak yn 18.47 meter.
Froulju en famkes
By de froulju gie de titel nei Sigrid Bokma fan Hylpen yn 14.12 meter. Akke Dijkstra (13.67) en Marije Reitsma (12.95) waarden respektyflik twadde en tredde. By de famkes waard Femke Rispens deiwinner. Sy ljepte mei 14.63 fierder as Bokma by de froulju. Twadde waard Fardau van Akker fan Suwâld; it tredde plak gie nei Bente Vlas fan Heech.
De deiwinst by de junioaren wie der foar Jetse Bokma fan Hylpen yn 18.62 meter. Wietse Nauta fan Drylts einige as twadde mei 16.37 meter; Jos Bethlehem fan Drylts wie tredde mei 15.91 meter. By de jonges wûn Rutger Haanstra fan It Heidenskip yn 16.72 meter. Wisse Broekstra en Abe-Luuk Stedehouder einigen op it twadde en tredde plak by de jonges.
Oergongsklasse
Yn de oergongsklasse ljepte Daan de Vries fan Feanwâlden mei 16.49 nei de bêste ôfstân.


description: Meardere brêgen wolle net mear ticht. Dêr hat net allinne it autoferkear lêst fan, it skipfeartferkear rint ek fertraging op.

title: Waarmte soarget foar problemen by brêgen

maintext: It waarme waar soarget foar problemen by de Fryske brêgen. De brêge oer de Overtoom op De Gordyk wol net mear ticht. Dat soarget foar oerlêst foar it autoferkear. Neffens in omwenner is it de tredde kear yn koarte tiid dat der in steuring is by de brêge. Oan de ein fan de middei waard mei wetter besocht om de brêge te kuoljen.


description: De organisaasje hat besletten ek de ôfslutende jûn fan de kuiertocht yn Drachten ôf te sizzen fanwege tonger.

title: Lêste jûn Avondvierdaagse Drachten giet ek net troch


description: Minister Malta wegeret kontakt mei deputearre Poepjes oer fermoarde sjoernaliste.

title: Minister Malta wegeret kontakt oer fermoarde sjoernaliste

maintext:
De minister fan Kultuer op Malta reagearret net langer op berjochten fan deputearre Sietske Poepjes om te praten oer de ûntstiene politike kommoasje oangeande de fermoarde ûndersykssjoernaliste Daphne Caruana Galizia op Malta.
Poepjes sei dat woansdei yn Provinsjale Steaten nei fragen fan D66. Se hat op Keningsdei fan dit jier belle mei minister Owen Bonnici fan Kultuer op Malta. Doe hat se him útnûge om nei Fryslân ta te kommen om oer de kwestje te praten en út te lizzen hoe't Fryske bestjoerders nei de moderne demokrasy sjogge. Njonken in offisjele útnûging hat Poepjes tiisdei op 'e nij in sms stjoerd, dêr't gjin antwurd op kaam. "Dat falt it kolleezje ôf", seit Poepjes.
De politike kommoasje ûntstie nei't de lieding fan Valletta 2018, de oare Kulturele Haadstêd fan Europa dit jier, oer denigrearjende opmerkingen makke oer de fermoarde ûndersykssjoernaliste. De stichting LF 2018 yn Fryslân hat ôfstân naam fan de kollega's op Malta. Deputearre Poepjes wol graach mei de minister oer de saak prate. Se sil mei it ministearje fan Ynlânske Saken kontakt ha om dochs mei de Maltezer minister om tafel te kommen.


description: It lei efkes stil, mar de kaartferkeap fan it Oerolfestival op Skylge giet no wer los. Oerol is fan 15 oant en mei 24 juny.

title: Kaartferkeap Oerol giet lang om let los


description: Ynwenner Surhústerfean wie de bêste op earste edysje fan it NK Veiligste Chauffeur dat dit wykein hâlden waard yn Helmond.

title: Fryske sjauffeur is de feilichste fan Nederlân: "Geef elkaar de ruimte"

maintext: Der hiene har 1.600 sjauffeurs yn it foar opjûn foar it kampioenskip. Ut in online-test kamen hûndert sjauffeurs dy't yn in heale finale stride moasten foar in plakje yn de finale. It kampioenskip waard organisearre troch in frachtweinmerk en in fersekeringsmaatskippij, mei as doel it tal ûngelokken nei ûnderen te krijen troch sjauffeurs bewust te meitsjen fan feiliger rydgedrach.


description: It is noch net wis dat De Fûgelpits ynskeakele wurdt by it skjinmeitsjen fan de fûgels, mar it opfangsintrum is der klear foar.

title: Fûgelpits is klear foar mei oalje besmarde swannen út Rotterdam

maintext: By Hoek van Holland wurdt no in needopfang boud foar de fûgels. Gaatske Wiersma fan De Fûgelpits hat noch gjin telefoantsje hân út Rotterdam, mar ferwachtet dat elk momint te krijen. "Op it stuit is it dêr sa hektysk, it moat earst wat organisearre wurde om de fûgels hinne. Dus wy wachtsje it even ôf, mar it soe samar kinne. En dan stiet de auto al klear en geane wy sa nei Rotterdam."


description: De Fryske Leergeld stichtingen ha ferline jier folle mear bern holpen, mar neffens wurdfierder Paula van der Veer is der noch in soad te dwaan.

title: Stichting Leergeld hopet noch mear famyljes te helpen: "Lit se mar komme"

maintext:
Mar it is net altyd maklik te sjen oft in famylje gjin jild hat, om de bern oan gewoane aktiviteiten meidwaan te litten. It giet dan neffens Van der Veer foaral om húshâldingen mei parttime banen. "Dat binne minsken dy't wol wurkje en jild fertsjinje, mar net in soad oerhâlde foar oare dingen."
Bern út dy famyljes hopet de stichting yn de takomst helpe te kinne. It betsjut wol dat de stichtingen it folle drokker krije. "Mar dat makket net út. We witte altyd wol minsken fine dy't ús helpe wolle. Lit se mar komme", seit Van der Veer.


description: De jûn fan Forum voor Democratie yn De Lawei yn Drachten luts moandei in seal fol jong publyk. De partij is op 'roadshow' troch it lân.

title: Theo Hiddema: "Mei stipe fan de Friezen kinne je in soad berikke"

maintext:
Yn de seal mei 224 sitplakken wiene seker sa'n 300, foar in grut part, jonge minsken oanwêzich, dy't allerhanne fragen ôffjurren op Baudet en Hiddema. Nei ôfrin koene de minsken harren opjaan as lid of as aktivist fan de partij yn ferbân mei de steateferkiezingen fan maart. Foaral yn Fryslân is der in soad belangstelling, neffens in bestjoerslid fan de partij. "Friesland krijgt een ijzersterke lijst, dat weet ik nu al."
Thierry Baudet wol yn Harns ekstra kampanje-aktiviteiten organisearje as reaksje op de útspraak fan boargemaster Sluiter dat er sa wiis is, dat Harns gjin PVV of Forum voor Democratie hat.


description: Mei in hurdrinwedstriid oer 200 meter, de favorite ôfstân fan atletykleginde Foekje Dillema, waard in keunstwurk ta eare fan Dillema ynwijd yn Ljouwert.

title: Keunstwurk Foekje Dillema teplak yn sportpark Nijlân

maintext:
Willemsma makke, ynspirearre op Dillema, in byld fan twa sterke en bysûnder flugge frouljusskonken yn de hâlding sa't dy yn de 200 meter, Dillema's ôfstân, in soad te sjen is. It byld wie earder tydlik te sjen by Oranjewâld, mar is yn sportpark Nijlân better op syn plak, want Dillema begûn har karriêre by AV Vitesse, de foarrinner fan atletykferiening Lionitas.
Willemsma hold syn ferhaal yn it selskip fan syn hûn, dy't er ek de namme Foekje jûn hat. De iepeningshanneling waard dien troch fjouwer jonge atleten fan Lionitas dy't yn de rein in 200 meter rûnen oer gers, lykas yn de tiid fan Dillema gebrûk wie. Muzykkorps Ons Ideaal út Easterwierrum, it wenplak fan Willemsma, soarge foar bypassende muzyk.


description: Twa Friezen binne oanhâlden om't se minsken mei opsetsin bleatsteld hawwe oan radio-aktive strieling.

title: Skroathanneler bot skrokken fan oanhâldingen yn sektor

maintext:
Fryske skroathannelers binne bot skrokken fan it nijs dat fjouwer hannelers oanholden binne omdat se minsken mei opsetsin bleatsteld hawwe oan radio-aktive strieling. Dêr sitte ek twa Friezen by. Se soene mei mekoar 25 ton oan radio-aktive ballêstblokken te keap oanbean ha.
Eigener Binne Reitsma fan hannelsûndernimming Reitsma yn Koatstertille seit dat it nijs hurd oankomt yn de sektor. "It is in lytse dreun, we krije sa in min imago en wurde yn in hoeke treaun as krimineel. Wy ha in deteksjepoarte om soks net op it terrein te krijen, mar net elk hat sa'n ding."
By syn bedriuw is alles skjin, mar praatsjes binne der al gau. Hy krige al appkes mei de fraach oft er der wat mei te krijen hie. "Elk soe sa'n poarte ha moatte, mar dy dingen binne smoardjoer. Eins moat de steat soks ferplichtsje en ek betelje. It kostet in hap omset om soks del te setten."


title: Jouke van Dijk nije foarsitter Sosjaal Ekonomyske Ried Noard-Nederlân

maintext:
Jouke van Dijk fan Holwert is de nije foarsitter fan de Sosjaal Ekonomyske Ried (SER) Noard-Nederlân. Van Dijk wurket as heechlearaar regionale arbeidsmerk by de Ryksuniversiteit Grins en is ek direkteur fan de Waadakademy. De SER jout advys oan wurknimmers en wurkjouwers oer sosjaal-regionale ekonomyske saken.
It advysorgaan bestiet al 25 jier, mar krijt no in oare en lytsere opset. Dat komt mei omdat allinne de provinsje Grins no betellet foar it wurk fan de regionale SER. Fryslân en Drinte jouwe gjin jild mear. Wol komt der noch jild fan de lanlike Sosjaal Ekonomyske Ried.


description: Kollumnist Nynke van der Zee is grutske Wâldpyk, en besiket op dêrom ek om op har eigen wize it Wâldfrysk by de minsken deryn te krijen.

title: Kollum: "Grutte Pier is in Wâldpyk"

maintext:
Ik kin op ien hân de petearen al net mear telle dy't ik hân haw oer hy, sy en dy. Dat binne stee fêst diskusjes mei in klaaiklute. No binne Klaaikluten gewoanwei kalm en rêstich. Ik as Wâldpykje mei altyd graach wat oalje op it fjoer smite en der is mar ien sin wêrmei't ik al dy kalme klaaikluten stik foar stik oerémis krije kin.
'Neffens my', sis ik dan, 'is it Wâldfrysk it échte Frysk. Jimme hawwe it altyd oer 'hij, sij en dij'. Leuk en aardich allegearre, mar de y-grek moatst útsprekke as y, net as ij. Seist dochs ek net: ik bin in bijtsje ijn panijk. Nee, it is: ik bin in bytsje yn panyk. Mei allegearre y's dus. Sa simpel is it no ienkear. Dus échte Friezen prate Wâldfrysk.' As ik dan tusken noas en lippen troch ek noch efkes meld dat Grutte Pier ek in Wâldpyk is, dan is it hielendal hommeles.
Moatst dy koppen fan dy klaaikluten dan ris sjen. Gleonhjit binne se. De stoom komt se noch krekt net út de earen wei. 'Grutte Pier komt út Kimswert. Dat leit op 'e Klaai!' roppe se dan. Ja wit ik ek wol, sis ik dan. Mar wat hie dy bêste man altyd by him? Jup, in grut mes. En echte messestekkers komme út de Wâlden. Dat wit elkenien.' Einde diskusje.
En dat is net myn iennige oerienkomst mei Grutte Pier. Om derfoar te soargjen dat elkenien it Wâldfrysk brûkt, bin ik op krústocht. En ik moat sizze: dat giet poerbêst! Sa krige ik in skoftke lyn de fraach oft myn kollums - dizze kollums dus - brûkt wurde meie foar de harktoetsen by de lessen Frysk op de middelbere skoalle. Alle bern yn Fryslân wurde no dus oerspield mei myn hy, sy en dy. En dat is noch net alles.
Twa wike lyn wiene de eineksamens foar de middelbere skoallen. Op tiisdei krige ik samar in mailtsje fan it CITO, de organisaasje dy't alle eksamens makket. It mailtsje begûn as folget: 'Geachte Nynke van der Zee, vandaag is het landelijk eindexamen Fries havo afgenomen. De teksten die in het examen worden gebruikt, zijn zorgvuldig geselecteerd op grond van onderwerp, inhoudelijke kwaliteit en taalgebruik. Eén van de teksten uit dit examen is gebaseerd op een artikel van uw hand.'
Jimme hawwe wol yn de gaten dat ik mei myn Wâldfrysk de hiele jeugd yndoktrinearje. Noch efkes en elkenien hat it oer hy, sy en dy. Dan is it net langer Wâldfrysk mar Wrâldfrysk. Allinnich dat sintsje oer Bûter, brea en griene tsiis moat noch efkes oars. Dat kin Grutte Pier as Wâldpyk fansels noait sa sein hawwe. Dus litte we dêr tenei fan meitsje: 'Skarjontsje, in Herder en in grutte bek. Wa't dat net sizze kin, dy stek ik lek'."


description: Catrinus van der Veen makket in karriêreswitch. Hy is no helpferliener, nei in jierrenlange karriêre as fotograaf.

title: Fotograaf Catrinus van der Veen: fan sydline nei belutsenheid

maintext:
In grutte stap mar in moaie switch
DEI is it wurkplak foar Van der Veen. Hy rôle der fia syn dochter en syn frou yn. De dochter fan Catrinus hat in Vintagesaak yn de Kultuerfabryk dêr't ek de dei-opfang sit. Sa kaam hy as frijwilliger binnen en no is hy professional en fjouwer dagen yn 'e wike wurksem by de opfang. In enoarme stap fynt hy sels ek mar wol in hiel moaie switch.
Foar it earst heart hy wier earne by seit er. As fotosjoernalist steane jo altyd oan de sydline. Je registrearje, je fotografearje en meitsje in byld. As meiwurker fan de dei-opfang is hy foar it earst echt belutsen by in groep en dat fielt goed. Hy wol it bêste út de meiwurkers helje. Dêrnjonken bliuwt Van der Veen sa út en troch wol foto-opdrachten dwaan. Dat sit yn it bloed. Mar de hektyk fan de sjoernalistyk sil hy net misse. De dei-opfang is rêst foar him.


description: We folgje al in skoftke in kealtsje dat berne is by boer Jaring Brunia yn Raerd. Se hie lykwols noch gjin namme, mar no wol!

title: Frysk readbûnt kealtsje út Raerd hat in namme krigen

maintext:
It kealtsje dat wy folgje is op tongersdei 19 april 2018 op de buorkerij fan Jaring Brunia yn Raerd berne. Brunia is in soad dwaande mei de âlderwetske wize fan buorkjen. Hy hat no tsien suvere Fryske readbûnte kij. It giet tige goed mei it kealtsje.
Om't se noch gjin namme hie, ha wy minsken oproppen om suggestjes yn te stjoeren. Op de fraach nei wa't it kealtsje ferneamd wurde moast, krigen we sa'n 140 ferskillende nammen. Ut al dy nammen mei de ferhalen derachter, ha wy in namme keazen.


description: "Dat in fleanticketbedriuw no bestimmingen opneamt dy't kapot gean troch fleanen, is wol in nij djiptepunt fan kapitalisme, hypokrisy en domheid.."

title: Kollum: "Goedkeape tickets"

maintext:
Cheaptickets is in bedriuw dêr'tst goedkeape fleantickets keapje kinst. En se sette no ris kreas op in rige hokker plakken op dizze ierdbol oan it ferdwinen binne, troch it opwaarmjen fan de ierde en oare minsklike ynfloeden. No is it net in grut geheim dat fleantugen in belangryk oandiel ha yn de útstjit fan CO2, en dêrmei oan it opwaarmjen fan de ierde. Dus dat in fleanticketbedriuw no fleanbestimmingen opsommet dy't kapot gean troch it fleanen, is echt wol in nij djiptepunt fan kapitalisme, hypokrisy en domheid.
De plakken dêr't se it oer hat, pardon: 'bestimmingen', binne bygelyks de Deade See: in lege mar wêrfan't de wetterstân elk jier in meter leger wurdt. 3.385 kilometer fleanen. De Maldiven, in groep eilantsjes dy't mar amper boppe seenivo lizze, en dus gau ferdwine as de seespegel stiigt. 8.280 kilometer fleanen. Gletsjers yn Sily en Argentinië, dy't troch it opwaarmjen fan de ierde ôfbrokkelje. 13.160 kilometer fleanen. Madagaskar, dêr't de rike floara en fauna bedrige wurde troch ûntbosking en alle oare miljeu ellinde. 8.900 kilometer fleanen. The Great Barrier Reef, it enoarme koraalrif dat massaal oan it ôfstjerren is. 15.060 kilometer fleanen.
De teksten by de 'bestimmingen' beskriuwe wat der oan 'e hân is dêr. Mar mei gjin wurd giet it oer de skealike gefolgen fan al dat geflean nei en toerisme op dizze 'bestimmingen'. Ja, der is in link nei GreenSeat, dêr'tst de CO2-útstjit kompensearje kinst. Mar litte we even reëel wêze. Wa giet nei in webside dy't goedkeape tickets hjit, om dêr dus goedkeape tickets te finen, om dêrnei nei GreenSeat te gean om mear jild oan harren ticket út te jaan.
Stel datst nei dy gletsjers yn Argentinië wolst. Neffens GreenSeat stjitst dêrmei 2.170 kilo CO2 út. Se biede kompensaasje dêrfoar oan fan 21,66, wat my bespotlik liket. Want wat is 2.170 kilo CO2?
Neffens de Wereldbank stjitte we yn Nederlân de persoan gemiddeld in lytse 10 ton CO2 yn it jier út. Ien sa'n reis stiet dus gelyk oan hast in kwart jier oan CO2-útstjit. Ast nei The Great Barrier Reef fleanst, de fierste bestimming út it listje fan Shannen fan Cheaptickets, dan is de CO2-útstjit hast 5 ton. Dus ast mei syn twaen dêr nei ta giest, soarget dat foar like folle broeikasgassen as 1 persoan yn Nederlân yn in hiel jier feroarsaket.
Noch even oer GreenSeat. Dy stelle op harren webside dat se soargje dat elke ton CO2-útstjit troch in fleanreis kompensearre wurdt. Troch bygelyks in biofergister foar in húshâlding yn Cambodja del te setten. De Wereldbank wit dat de CO2-útstjit per persoan per jier yn Cambodja 0,4 ton is. Dus foar ien reis fan Shannen nei The Great Barrier Reef, moatte yn Cambodja tolve jier lang in biofergister draaie, om de CO2 útstjit te kompensearjen. It is te hoopjen dat Shannen yn dy tolve jier net nochris in fleanreis makket; want se smoare dêr yn Cambodja noch yn 'e biofergisters.
Shannen slút har blog ôf mei 'Het is niet alleen kommer en kwel in de wereld. Er zijn veel dingen die je zelf kunt doen om je steentje bijdragen aan het verbeteren van de aarde. Voor veel bestemming kan je niet anders dan met het vliegtuig op vakantie, dat is niet te vermijden.'
Dus wat Shannen einliks seit is: we fleane de ierde mei syn allen nei de kloaten, 'dat is niet te vermijden'. Moaie plakken op de wrâld binne net samar moaie plakken, nee, dat binne bestimmingen, 'dat is niet te vermijden'. En we kinne wol wat bydrage oan it behâld fan troch klimaatferoaring bedrige plakken, mar Shannen wol der earst noch al even hinne. 'Dat is niet te vermijden'. De titel fan it stik seit it al: 'bestemmingen die gaan verdwijnen' - we kinne der neat mear oan dwaan, want fleane sille we, al kostet it ús in komplete ierdbol.
God ferhoede dat Shannen it ea yn 'e harsens krijt om it Waadgebiet te besykjen."


description: Se ha der lang op wachtsje moatten, mar no is it safier: de Lemster fuotbalclub krijt keunstgers. Moandei begjinne de wurksumheden.

title: Keunstgers foar Lemster fuotbalclub CVVO

maintext: Op sportpark De Rien op De Lemmer wurdt no moandei begûn mei de oanlis fan in keunstgersfjild. Fuotbalferiening CVVO hopet it nei de simmer yn gebrûk nimme te kinnen. Wethâlder Jos Boerland jout moandeitemiddei de offisjele ôftraap fan de wurksumheden. Ien fan de besteande trainingsfjilden fan CVVO leit der min by. Dit wurdt no ferfongen troch keunstgers. Op it sportpark is gjin romte foar in nij trainingsfjild.


description: Supportersklup Cambuur Culture docht in oprop om no woansdei nei it stedhûs te kommen, omdat it nije stadion yn gefaar is.

title: Supportersklup Cambuur: Kom nei stedhûs yn ferbân mei nij stadion

maintext: Supportersklup Cambuur Culture stipet in Whatsappberjocht mei dêryn in oprop om no woansdei om sân oere jûns nei it stedhûs te kommen. Reden is dat de komst fan in nij stadion yn gefaar liket te wêzen.


description: Seishûndert Akkrumers binne drok dwaande om it Heechein yn it doarp om te toverjen ta Sixth Avenue.

title: Sixth Avenue komt twa wykeinen lang fan New York nei Akkrum ta

maintext:
De namme fan it evenemint is in ferwizing nei it moetingsplak foar New Yorkers: in fontein mei it gouden byld The Statue of the Republic. Dy fontein wurdt yn Akkrum neiboud, krekt as in fjoertoer dy't op it warehûspân stie om klanten te lûken.
Folkert H. Kuipers
De Fryske namme fan Frank H. Cooper wie Folkert H. Kuipers. Doe't er 22 jier wie, luts er fan syn berteplak Akkrum nei New York. Mei syn maat Henry Siegel rjochtte er dêr it grutste warehûs fan de wrâld op. Dat wurdt yn Akkrum neiboud yn in skaal fan 1 op 3. Fiifhûndert figuranten ferbyldzje yn it twadde en tredde wykein fan juny it strjitlibben fan Sixth Avenue yn it New York fan 1900.


description: Brânwacht befêstiget dat de skealike stof fûn is by de brân.

title: Asbest frijkaam by brân yn âld-belestingkantoar

maintext:
Der is asbest frijkaam by de grutte brân yn it âld-belestingkantoar. De brân bruts freedtemoarn út, wêrnei't minsken yn de omkriten fan it gebou lange tiid harren doarren en ruten tichthâlde moasten. De brânwacht hat no ûndersyk dien nei de eventuele gefolgen fan de brân. Hjirby is nei foaren kaam dat der asbest frijkaam is.
It is noch net dúdlik hoefolle asbest der frijkaam is, en hoe fier't de stof him ferspraat hat. Boargemaster Crone fan Ljouwert tinkt net dat de asbest fier kaam is, mar dat de stof benammen yn it gebou delkaam is.


description: Minsken kinne net in soad dwaan tsjin bijen of hommels op dreech berikere romten. De gemeente en ymkers komme der net tsjin yn aksje.

title: Bijen yn spoumuorre dreech om te bestriden

maintext:
Neffens De Boer binne der foar eventuele needgefallen wol bedriuwen dy't in fergunning hawwe om de bijen te ferwiderjen.
Mei troch it moaie waar komt it noch alris foar dat bijen of hommels harren yn spoumuorren of oare min berikbere plakken yn en om it hûs fêstigje.


description: De turnkampioen en syn frou Linda ferwachtsje harren earste berntsje.

title: Epke Zonderland en frou ferwachtsje berntsje

maintext: Epke Zonderland en syn frou Linda ferwachtsje in berntsje. Dat makke de 32-jierrige topturner fan De Lemmer bekend op Twitter. It wurdt foar it stel, dat yn 2016 troude, harren earste berntsje. Op social media streame de felisitaasjes yntusken binnen. Epke wie koartlyn noch yn it nijs om't er nei tolve jier ôfstudearre is as dokter.


description: Natuerfilmer Ruben Smit hellet it Waad nei Ljouwert ta. Foar de premjêre fan syn Waadfilm op 1 oktober yn it WTC wurdt de set fan de Stormruiter omfoarme t

title: Nije waadfilm yn premjêre op de set fan Stormruiter

maintext:
Natuerfilmer Ruben Smit syn nije Waadfilm giet op 1 oktober yn Ljouwert yn premjêre op de set fan de Stormruiter yn it WTC. Yn de hal wurdt safolle mooglik it Waad neimakke. Dat makke de filmer tiisdei bekend op in reiske nei de Kalkman, of de Engelsmanplaat sa't it yn it Nederlânsk hjit.
Underweis binne nije bylden fan de film fertoand lykas in tango fan strânljippen, de berte fan in seehûn en de earste tocht fan piken fan de berchein út it kninehol nei de Waadsee ta. Guon saken binne noch nea earder op film fêstlein. It is ek de earste Nederlânske film op in hiele hege resolúsje fan 4k. Der is fiif jier oan wurke. Op it stuit sit der noch twa wiken wurk yn de neibewurking fan de bylden. Ruben Smit hopet mei de film minsken de eagen te iepenjen foar de unike kwaliteiten fan it Waad sadat der ek goed op past wurdt.


description: It ôfsluten fan de Alde Dyk tusken Koatstertille en Bûtenpost soarget foar twaspjalt ûnder omwenners.

title: Omwenners tsjin op ôfsluten Alde Dyk by Koatstertille

maintext:
Omwenners binne tsjin op it ôfsluten fan de Alde Dyk tusken Koatstertille en Bûtenpost. Se hawwe in list mei fyftich hantekeningen yntsjinne by de gemeente Achtkarspelen. Dy wol op de krusing fan it Nonnepaed en De Miedwei in knip yn de dyk oanbringe. Trochgeand ferkear kin de Alde Dyk dan net langer brûke en moat yn guon gefallen omride.
De maatregel moat neffens de gemeente slûpferkear tsjingean. Om dy reden binne guon omwenners just foar de yngreep.


description: As safolle mooglik minsken fergees in reanimaasjekursus dogge, kinne der mear minsken rêden wurde, as se bygelyks in hertoanfal krije.

title: Gemeente wol alle Harnzers oan it reanimearen ha

maintext:
De gemeente Harns biedt ynwenners in fergeze reanimaasjekursus oan. Op dy manier moat it oantal reanimaasjeboargerhelpferlieners omheech brocht wurde. Dy minsken wurde oproppen as by har yn de buert ien reanimearre wurde moat. Fia in app of sms wurde se nei it slachtoffer stjoerd. Se kinne sa ynspringe oant de profesjonele helpferlieners der binne.
Ferline jier binne yn Harns wurkgroepen begûn dy't boargerhelpferlieners opliede. Mar noch net yn alle wiken yn de gemeente binne genôch minsken dy't dy earste help jaan kinne. Wethâlder Hein Kuiken fan Harns hat himsels yn elts gefal opjûn foar de kursus: "Alle dagen ferstjerre 35 minsken yn Nederlân oan de gefolgen fan in hertstilstân. By 75% fan de gefallen is der ien yn de buert, mar lang net elk wit wat er dwaan moat. Ik fyn it belangryk om it ferskil meitsje te kinnen, want de kâns op oerlibjen nei in hertstilstân wurdt eltse minút tsien persint lytser."
De reanimaasjekursussen wurde jûn yn gearwurking mei KNV EHBO Harns, Lips Educatie en Stichting Fryslân Hartveilig. As ien de kursus dien hat, wurdt ferwachte dat dy him oanmeldt as reanimaasjeboargerhelpferliener by it opropsysteem fan HartslagNu. Dêrmei kinne se yn gefal fan need ynskeakele wurde.


description: De tentoanstelling oer Maurits Cornelis Escher, dy't yn Ljouwert berne waard, is sûnt 21 april yn it Fries Museum te sjen. Julie Bloemer út Abcoude wie de

title: 50.000e besiker foar tentoanstelling Escher op reis

maintext:
Julie en Robert Bloemer út Abcoude waarden tiisdei feestlik ûntfong troch it museum. Sy krigen fan direkteur Kris Callens in print út 1953 fan Maurits Cornelis Escher.
De tentoanstelling is noch te sjen oant en mei 28 oktober. Om't der sa'n soad belangstelling foar is, hat it museum de iepeningstiden ferromme.


description: De jeugdkuorballers fan Havic draaie al in pear jier mei yn de absolute top. No wolle se foar de sechde kear de bêste fan Nederlân wurde.

title: Fryske kuorbaltalinten op jacht nei opnij in grutte nasjonale titel

maintext: It jeugdkuorbalteam Havic soarget al in pear jier foar opmerklike prestaasjes. It kombinaasjeteam fan de KV Harkema en de KV Invicta út Kollum hat al trije jier gjin kompetysjewedstryd ferlern en kin dit wykein har sechsde NK-titel winne.


description: Nettsjinsteande de wurksumheden dy't op it stuit dien wurde op it terrein.

title: Bou Pathé-bioskoop leit noch hieltyd stil

maintext: It wurk dat op dit stuit útfierd wurdt is neffens de ôfspraak mei de oannimmer. Nei woansdei wurde de stekken om it terrein neist skouboarch de Harmonie wer tichtmakke. De ympasse bliuwt. De bou fan Pathé is moannen lyn stillein om't der spul wie yn de top fan it bioskoopkonsern. Pathé is ek eigener fan de oare twa bioskopen yn Ljouwert, Tivoli en Cinema. Pathé wie fan doel in tredde te bouwen neist de Harmonie, mar it is de fraach oft dat noch trochgiet.


description: Op it Tsjûkemar spûket it. En net in bytsje ek. Op de boat nei Marchjepôle, dêr't it iepenloftspul Weispield plakfynt, besykje ferhalefertellers it publyk

title: Iepenloftspullen Bantegea: de premjêre fan Weispield

maintext:
Yn de earste sêne bart der fan alles op it strân dat it dekôr is fan Weispield. Sa wurdt gelyk dúdlik dat we te krijen ha mei ferskillende lagen yn it stik. It ferhaal fan fersetsheld Lodo van Hamel is de reade tried wêryn't de ferdoarne sielen fan de Tsjûkemar foarbykomme.
Mar it publyk wurdt yn it ferhaal ek in pear kear ûnderbrutsen troch in oanstjitlike frou fan 'Willemsma, wonen aan het water'. Dit personaazje soarget derfoar dat eltsenien beseft dat it iepenloftspul sels ek in ûnderdiel fan it ferhaal wurden is en ferweve is mei dat fan Lodo. De fersetsheld sjogge we de iene kear yn in James Bond-achtige hoedanichheid en letter wurdt er troch de Dútsers oppakt.
De ferskillende personaazjes witte feilleas it publyk mei te nimmen yn de djippere lagen fan it ferhaal, wêrby't tûk gebrûk makke wurdt fan it wetter en it strân by de Marchjepôle. In grut houten keunstwurk fan in hân yn it wetter, dat foaral it plakje is fan de Duvelsfaam, stiet foar sawol in 'goeie', sa as we dat yn Fryslân sizze, as foar in seining fan God, wat fral slacht op de rêding fan Lodo van Hamel dy't der net komt.
Keunstner Bouke Groen hat de hân spesjaal makke foar dit iepenloftspul.


description: Ynze de Boer is werom by de steatefraksje fan de ChristenUnie, nei't er dêr yn desimber ôfskied fan naam hie.

title: Ynze de Boer werom by ChristenUnie

maintext:
Ynze de Boer fan Balk is beëdige as kommisjelid foar de fraksje fan de ChristenUnie yn Provinsjale Steaten. Hy folget dêrmei Andries Bouwman op, dy't wethâlder yn Tytsjerksteradiel wurden is. De Boer wie earder Steatelid foar de ChristenUnie, fan 2007 oant en mei 2017. Yn desimber naam hy op eigen fersyk tuskentiids ôfskied fan Provinsjale Steaten.
In kommisjelid of earste opfolger is gjin lid fan Provinsjale Steaten, mar kin wol meidwaan oan it debat yn de Steatekommisje. As der in tuskentiidske fakatuere yn in Steatefraksje is, komt dêrfoar de persoan yn oanmerking dy't it heechst op de provinsjale kandidatelist fan de oanbelangjende partij stiet.


description: Wat moatte je as de bussen net ride? En as fytse te fier is? Fansels kinst mei de taksy en de Omrop komt to the rescue!

title: FIDEO: Mei taksy Andor op 'en paad

maintext:
Ferslachjouwer Andor Faber is de rêdende ingel no't it streekferfier plat leit troch de staking. Hy sil twa Friezen yn need helpe as taksysjauffeur.
Martin van der Meulen fan De Harkema en Janco de Vries út Garyp moatte nei Ljouwert, nei Stenden en de NHL.
Martin hat in eksamen Frysk, hy sit yn it twadde jier fan de pabo. Janco docht wurktúchboukunde en hat in tentamen wiskunde.


description: Bo kin der mar min oer en fynt it mar stom dat hieltyd minder jongerein nei in tonielfoarstelling gean.

title: IepenUP vlog: Op blind date mei Ben

maintext: Hoe komt it dochs datst safolle grize hieren sjochst yn it teäter? Werom komme jonge minsken der net op ôf? Bo baalt dêrfan en giet op blind date mei Ben (fan it duo Ben en Ruurd). Ben giet nea nei it teäter. Se nimt him mei nei it Heilige Hert fan Cambuur yn Goutum. In stik oer fuotbal, de tsjerke en botsende takomstdreamen.


description: Kliïnten fan Talant stapten yn by sa'n hûndert bestjoerders fan frachtweinen en plysje- en brânwachtauto's

title: Kliïnten soarchorganisaasje mei frachtauto's troch Fryslân

maintext:
Kliïnten mei in ferstanlike beheining fan soarchorganisaasje Talant hawwe sneon in tocht troch Fryslân makke. It giet om de achtste edysje fan de toertocht 'Met z'n allen'. De kliïnten stappe dêrby yn by in ferskaat oan frachtweinsjauffeurs, mar ek brânwachtauto's en plysjeauto's riden mei.
Tocht
De tocht gie dit kear troch de gemeenten Tytsjerksteradiel, Ferwerderadiel, Waadhoeke en Ljouwert. De bestjoerders kamen, neist út Fryslân, ek út Grinslân.
Goed hûndert auto's mei hast like folle ferstanlik beheinden makken de tocht. Dy gie om tsien oere fan start by Omrin yn Ljouwert. Dêr songen Syb van der Ploeg en Piter Wilkens de dielnimmers fuort.
Lunch
Underweis wie der foar dy dielnimmers in lunch en nei ôfrin in feestje by Omrin. Dat soarge ek foar de organisaasje.


description: Sa fluch as mooglik in beam yn klimme. Dat is it NK beamklimmen yn de Prinsetún yn Ljouwert.

title: Dielnimmers NK beklimme beammen yn de Prinsetún

maintext:
Wa kin it rapst nei boppen? En wa kin it drege parkoers ôflizze? Freed en sneon is het NK beamklimmen yn de Prinsetún yn Ljouwert. It Nederlânsk Kampioenskip wurdt foar it earst yn Fryslân hâlden.
De dielnimmers komme út Limboarch en Brabân, mar ek út Dútslân en België. Der docht ien Fries mei en der sit in Fries yn de sjuery. By de spannende wedstriid wurdt bepaald wa't de bêste beamklimmer is. Dielnimmers moatte punten skoare op ferskate ûnderdielen, bygelyks speedclime en rescueclime, wêrby't de dielnimmer in minske út in beam rêde moat.


description: Dongeradiel behannelet tongersdei it beswier dat 'Kick-Out Zwarte Piet' yntsjinne hat tsjin it ferbieden fan in anty-swarte pite-demonstraasje op 18 novimb

title: Facebookoprop om nei harksit oer anty-swarte pite-demonstraasje te kommen

maintext: De groep Kick-Out Zwarte Piet ropt op Facebook meistanners op tongersdei nei de behanneling fan har beswierskrift tsjin it ferbieden fan de anty-swarte pite-demonstraasje fan 18 novimber 2017 yn Dokkum te kommen. Dy demonstraasje waard mei in needbevel op it lêste momint ferbean, neidat foarstanners fan Swarte Pyt de bussen fan de demonstranten blokkearre hiene op de A7 by de Jouwer. Kick-Out Zwarte Piet hat yn it beswierskrift protest oantekene tsjin dat needbevel.


description: Der is krapte op de wenningmerk en dat kin yn de takomst noch slimmer wurde, omdat der neffens de partijen net genôch nije sosjale hierwenningen binne.

title: Gemeenteried Hearrenfean hat noed oer wenningmerk

maintext:
Neffens de partijen binne kwetsbere minsken, en minsken mei sosjale problemen, no faak oanwiisd op djoere keamerhier. Dizze keamers soene faak net geskikt wêze en net genôch komfort foar de minsken hawwe. Dêrnjonken soe ûnderhier en partikuliere hier hieltyd faker soargje foar oerlêst.
De gemeenteried freget it kolleezje no unanym, mei in moasje, om sa gau as mooglik mei in plan te kommen foar takomstich belied.


description: It ûndersyk is noch folop dwaande. Der wurdt ûnder oare sjoen oft kamera's yn 'e buert brûkbere bylden makke hawwe.

title: Noch gjin oanhâldingen foar oerfal âlder echtpear Easterwâlde

maintext:
Nei alle gedachten wienen it twa manlju dy't doe in âlder echtpear oerfoelen. Se namen har auto mei, mar dy waard even letter weromfûn. Oft se mear meinaam hawwe, wol de plysje net sizze.
Dy plysje is noch dwaande mei it ûndersyk. Dêrby wurde ûnder oare buertbewenners ûnderfrege, mar ek wurdt sjoen oft der kamerabylden binne. In wurdfierder fan de plysje seit dat der yntusken ek al wat tips binnenkaam binne, mar dy hawwe dus noch net laat ta oanhâldingen.


description: Om't net dúdlik wie wêrom't it alarm ôfgie, is de brânwacht op ûndersyk útgien.

title: Hûnderten minsken op strjitte nei brânalarm yn winkelsintrum Bilgaard

maintext: Nei it ôfgean fan it brânalarm waarden alle klanten en it personiel nei bûten ta stjoerd. Dêrom koenen se even net wurkje. Ien kapster gie wol gewoan fierder mei wurkjen. Sy naam in skjirre en in kaam mei en gie op strjitte oan de slach.


description: Ek yn Fryslân waard rûnom meidien oan de Ynternasjonale Modderdei, bygelyks by Kids First yn Grou.

title: Bûten grieme en bargje op de Ynternasjonale Modderdei

maintext: Lekker bûten grieme en bargje yn de modder, wat is no moaier as dat! Op in soad plakken waard it freed wer folop dien, want it is Ynternasjonale Modderdei.


description: Assistint-skiedsrjochter Erwin Zeinstra út Dronryp komt freed foar it earst yn aksje op it wrâldkampioenskip fuotbal yn Ruslân.

title: Erwin Zeinstra freed yn aksje op WK fuotbal


description: De auto stie parkearre by in wenning oan de Visserwei. De plysje hat in ûndersyk ynsteld en slút brânstichting net út.

title: Auto giet yn flammen op yn Terwispel

maintext: In auto is sneontenacht om 01.45 oere hinne útbrând yn Terwispel. De auto stie parkearre by in wenning oan de Visserwei. Neffens buertbewenners wie der foarôfgeand oan de brân in lûde knal en in grutte ljochtflits.


description: Nauta hie nei fiif moannen Kanada noch net op 'e skâns stien. Yn Grypstsjerk sprong er it fierst.

title: Junior Jan Teade Nauta ferrast by fierljeppen yn Grypstsjerk; Brandsma wint by manlju

maintext:
Brandsma ferslacht Hobma
By de manlju trochbruts Nard Brandsma fan Warkum de hegemony fan Thewis Hobma. Brandsma wûn mei in ôfstân fan 19.10 meter by de senioaren. Bobby Zwaagman fan Drylts einige as twadde, folge troch Hannes Scherjon fan Noardburgum.
Dêr't Nauta as earste einige by de junioaren, wie it twadde plak yn Grypstsjerk foar Rutger Piersma fan It Heidenskip. Jesper Demmer fan Warkum pakte it lêste poadiumplak by de junioaren. By de jonges gie de winst nei Rutger Haanstra fan It Heidenskip yn 16.31 meter. Oant no ta hat er alles wûn. Wisse Broekstra waard twadde, folge troch Abe-Luuk Stedehouder.
De oerwinning by de froulju wie foar Akke Dijkstra fan Kollum mei 14.89 meter. Hiske Galama fan Snits pakte it twadde plak, foar Boukje de Boer fan It Heidenskip. By de famkes wûn Fardau van Akker fan Suwâld mei 13.80 meter. Pytrix Westra (Burgum) en Thirza Boschma (Drylts) kompletearren it poadium.